Araw b'liema għożża ħabbna l-Missier; nistgħu nissejħu wlied Alla, u hekk aħna tassew.

Għalhekk id-dinja ma tagħrafniex, għax ma għarfitx lilu.

Għeżież, issa aħna wlied Alla, imma x'se nkunu 'l quddiem mhuwiex irrivelat lilna.

Madankollu nafu li meta jidher hu, aħna nkunu bħalu, għax narawh kif inhu.

Kull min għandu din it-tama fih, jissaffa bħalma safi huwa Kristu.

Kull min jagħmel id-dnub jikser ukoll il-liġi; għax id-dnub huwa l-ksur tal-liġi.

U intom tafu li Ġesù deher biex ineħħi d-dnubiet, hu, li ma hemm ebda dnub fih.

Kull min jgħammar fih ma jidnibx; iżda kull min jidneb, lil Ġesù la rah u lanqas għarfu.

Uliedi, tħallux min iqarraq bikom.

Min jagħmel il-ġustizzja, hu ġust fih innifsu, bħalma Kristu huwa ġust.

Iżda min jagħmel id-dnub ġej mix-Xitan, għax ix-Xitan dineb sa mill-bidu.

Kien għalhekk li deher l-Iben ta' Alla, biex iħott kulma għamel ix-Xitan.

Kull min hu mwieled minn Alla ma jagħmilx dnub, għax iż-żerriegħa ta' Alla tibqa' fih; ma jistax jidneb, għax hu mwieled minn Alla.

B'dan jidhru min huma wlied Alla u min huma wlied ix-Xitan; għax min ma jagħmilx il-ġustizzja mhuwiex minn Alla, anqas min ma jħobbx lil ħuh.

Ħobbu lil xulxin

Għax l-aħbar li smajtu sa mill-bidu hija din: li nħobbu lil xulxin.

Mhux bħal Kajin, li kien mill-Ħażin u qatel lil ħuh.

U għaliex qatlu?

Għax għemilu kien ħażin u dak ta' ħuh kien tajjeb.

L-aħwa, tistagħġbux jekk id-dinja tobgħodkom.

Nafu li għaddejna mill-mewt għall-ħajja; dan nafuh għax inħobbu lil ħutna; min ma jħobbx jinsab fil-mewt.

Kull min jobgħod lil ħuh hu qattiel, u intom tafu li ebda qattiel ma għandu fih il-ħajja ta' dejjem.

B'dan naslu biex nagħrfu x'inhi l-imħabba: li Ġesù Kristu ta ħajtu għalina.

Aħna wkoll mela għandna nagħtu ħajjitna għall-aħwa.

Mela jekk wieħed għandu biex jgħix fid-dinja u jara 'l ħuh fil-bżonn u jagħlaq qalbu għalih, kif tista' l-imħabba ta' Alla tgħammar fih?

Uliedi, ma nħobbux bil-kliem u t-tpaċpiċ, imma bl-għemil u bis-sewwa.

Il-fiduċja f'Alla

Minn dan naslu li nagħrfu li aħna fil-verità, u quddiem Alla nserrħu l-kuxjenza tagħna, jekk il-kuxjenza ċċanfarna, għax Alla hu aqwa mill-kuxjenza tagħna, u hu jaf kollox.

Għeżież, jekk il-kuxjenza tagħna ma ċċanfarniex, aħna qalbna qawwija quddiem Alla, u kulma nitolbu naqilgħuh mingħandu, għax qegħdin inżommu l-kmandamenti tiegħu u nagħmlu dak li jogħġob lilu.

Dan hu l-kmandament tiegħu: li nemmnu fl-isem ta' Ibnu Ġesù Kristu, u nħobbu 'l xulxin, kif wissiena hu.

Min iżomm il-kmandamenti tiegħu jgħammar f'Alla u Alla fih .

B'hekk nagħrfu li hu jgħammar fina: bl-Ispirtu li hu tana.


L-Ispirtu ta' Alla u l-ispirtu tal-antikrist

Għeżież, mhux lil kull xorta ta' spirti għandkom temmnu.

L-ispirti stħarrġuhom, biex taraw ikunux ġejjin minn Alla; għax kienu ħafna l-profeti foloz li ħarġu fid-dinja.

L-ispirtu ta' Alla tagħrfuh b'dan: kull spirtu, li jistqarr li Ġesù Kristu sar bniedem, hu minn Alla.

U kull spirtu, li ma jistqarrx lil Ġesù, mhuwiex minn Alla ; dan hu l-ispirtu tal-antikrist, li intom smajtu li għandu jiġi, anzi minn issa stess ġa qiegħed fid-dinja.

Intom ġejjin minn Alla, uliedi, u ġa għelibtuhom, għax dak li hemm jgħammar fikom hu akbar minn dak li hemm fid-dinja.

Dawk huma mid-dinja; għalhekk jitkellmu skont id-dinja, u d-dinja lilhom tagħti widen.

Aħna, iżda, ġejjin minn Alla; mela min jagħraf 'l Alla jisma' lilna, u min mhuwiex minn Alla ma jagħtiniex widen.

Minn dan nagħrfu liema hu l-ispirtu tal-verità u liema hu l-ispirtu tal-gideb.

Alla huwa mħabba

Għeżież, ejjew inħobbu 'l xulxin, għax l-imħabba ġejja minn Alla, u kull min iħobb hu mwieled minn Alla u jagħraf lil Alla.

Dak li ma jħobbx ma għarafx lil Alla, għax Alla hu mħabba.

B'dan dehret l-imħabba ta' Alla fina, għax Alla bagħat lil Ibnu l-waħdieni fid-dinja, biex ngħixu bih.

U hawn qiegħda l-imħabba; mhux għax aħna ħabbejna 'l Alla, imma għax ħabbna Hu u bagħat lil Ibnu biex ikun ta' tpattija għal dnubietna.

Għeżież, jekk Alla ħabbna daqshekk, aħna wkoll għandna nħobbu lil xulxin.

Lil Alla għadu ħadd ma rah, imma jekk inħobbu 'l xulxin hu jgħammar fina, u mħabbtu ssib il-milja tagħha fina.

B'hekk nafu li aħna ngħammru fih u Hu fina, għax tana sehem mill-Ispirtu tiegħu.

Aħna rajna, u nagħtu xhieda, li l-Missier bagħat lil Ibnu s-Salvatur tad-dinja.

Kull min jistqarr li Ġesù hu l-Iben ta' Alla, Alla jgħammar fih u hu f'Alla.

U aħna għarafna l-imħabba li Alla għandu għalina u emminnieha.

Alla hu mħabba, u min jgħammar fl-imħabba jgħammar f'Alla u Alla fih.

U l-imħabba ssir sħiħa fina, meta aħna nqawwu qalbna għal Jum il-ħaqq, għax saħansitra f'din id-dinja aħna sirna bħalu.

Fl-imħabba ma hemmx biża'; l-imħabba sħiħa tkeċċi l-biża' 'l barra, għax il-biża' għandu x'jaqsam mal-kastig.

Min jibża' għadu ma sabx il-milja tal-imħabba.

Aħna nħobbu, għax hu ħabbna l-ewwel.

Jekk xi ħadd jgħid: "Jiena nħobb 'l Alla", u jobgħod lil ħuh, dan ikun giddieb.

Għax min ma jħobbx lil ħuh li jara, kif jista' jħobb lil Alla li hu qatt ma rah?

Dan hu l-kmandament li tana hu: li min iħobb 'l Alla, iħobb ukoll lil ħuh.


Ir-rebħa tal-fidi

Kull min jemmen li Ġesù hu l-Messija hu mwieled minn Alla, u kull min iħobb lill-Missier iħobb lil min twieled minnu.

Minn dan nafu li nħobbu lil ulied Alla, meta nħobbu 'l Alla u nagħmlu l-kmandamenti tiegħu.

Għax din hi l-imħabba ta' Alla, li nżommu l-kmandamenti tiegħu; u l-kmandamenti tiegħu mhumiex tqal; għax kull min hu mwieled minn Alla jegħleb lid-dinja.

Din hi r-rebħa fuq id-dinja: il-fidi tagħna.

Għax min hu dak li jegħleb lid-dinja, jekk mhux min jemmen li Ġesù hu l-Iben ta' Alla?

Ix-xhieda dwar l-Iben

Dan huwa dak li ġie bl-ilma u d-demm, Ġesù Kristu; mhux bl-ilma biss, iżda bl-ilma u d-demm.

U l-Ispirtu hu li jixhed, għax l-Ispirtu hu l-verità.

Tlieta huma dawk li jixhdu: l-Ispirtu, l-ilma u d-demm, u t-tlieta jaqblu fix-xhieda tagħhom.

Jekk aħna nilqgħu x-xhieda tal-bnedmin, ix-xhieda ta' Alla hija aqwa; din hija xhieda li Alla jagħti dwar Ibnu.

U min jemmen lill-Iben ta' Alla għandu din ix-xhieda fih innifsu, iżda min ma jemminx lil Alla jkun igiddeb lil Alla, għax ma jkunx jilqa' x-xhieda li Alla jagħti dwar Ibnu.

U x-xhieda hija din: li Alla tana l-ħajja ta' dejjem, u din il-ħajja tinsab f'Ibnu.

Min għandu l-Iben għandu l-ħajja; min ma għandux l-Iben ta' Alla ma għandux il-ħajja.

L-għarfien tal-ħajja ta' dejjem

Dan ktibtu lilkom, li temmnu fl-isem tal-Iben ta' Alla biex tkunu tafu li intom għandkom il-ħajja ta' dejjem.

Din hi l-fiduċja sħiħa li għandna fih, li jekk nitolbu xi ħaġa skont ir-rieda tiegħu, hu jismagħna.

U ladarba nafu li hu jismagħna f'dak li nitolbu, mela nafu wkoll li kulma tlabnieh jinsab diġà għandna.

Jekk wieħed jara lil ħuh jaqa' f'xi dnub li ma jwassalx għall-mewt, wieħed għandu jitlob u Alla jagħtih il-ħajja.

Dan qiegħed ngħidu għal min jagħmel dnub li ma jwassalx għall-mewt.

Għax hemm dnubiet li jwasslu għall-mewt, imma jien mhux għal dawn qiegħed ngħid li wieħed għandu jitlob.

Kull inġustizzja hija dnub, imma mhux kull dnub iwassal għall-mewt.

Aħna nafu li kull min hu mwieled minn Alla ma jidnibx, imma l-Imnissel minn Alla jħarsu mid-dnub, u l-Ħażin ma jmissux b'idejh .

Nafu li aħna ġejjin minn Alla u li d-dinja kollha qiegħda taħt idejn il-Ħażin.

Imma nafu wkoll li l-Iben ta' Alla ġie u tana d-dehen biex nagħrfu 'l Alla l-veru.

U aħna ninsabu f'Alla l-veru, f'Ibnu Ġesù Kristu.

Dan hu Alla l-veru , u l-ħajja ta' dejjem.

Uliedi, ħarsu rwieħkom mill-idoli.


IT-TIENI ITTRA TA' SAN ĠWANN

Ħarsa ħafifa lejn l-ittra

Ġwanni jindirizza t-tieni ittra tiegħu lis- "Sinjura Magħżula u lil uliedha".

Ħafna jgħidu li s-Sinjura hi l-Knisja, u wliedha huma l-insara membri.

Il-messaġġ ta' din l-ittra hu importanti ħafna għax jinbena fuq il-Kmandament il-Ġdid li Ġesù nnifsu silet mil-Liġi tat-Testment il-Qadim.

Il-Kmandamenti mogħtija minn Alla fuq il-Muntanja Sinaj, jinġabru fl-imħabba lejn Alla u fl-imħabba tal-bnedmin bejniethom.

L-insara huma msejħa li jibnu ħajjithom fuq dan il-prinċipju.

L-imħabba u l-verità jintrabtu flimkien, anzi jiddependu minn xulxin.

Għalhekk it-tagħlim qarrieq li kien qed jinxtered minn xi wħud, dwar li Ġesù mhux veru li kellu ġisem uman, kellu jiġi mwarrab.

L-insara kellhom jorbtu biss fuq it-tagħlim li rċevew sa mill-bidu.

Hekk il-Missier u l-Iben jgħixu fil-qalb tan-nisrani.

Jekk xi ħadd jaqbeż 'il barra u ma jibqax fit-tagħlim ta' Kristu, dan m'għandux lil Alla fih.

Imma min jibqa' fit-tagħlim, għandu l-Missier u l-Iben fih ( ).

It-taqsim tal-ittra

Introduzzjoni ( - )

L-imħabba kollox ( - )

Twissija dwar tagħlim qarrieq ( - )

Konklużjoni ( - )


Tislima

Il-presbiteru lis-Sinjura l-Magħżula u lil uliedha , li jiena nħobb tassew, u mhux jiena biss, imma wkoll kull min għaraf il-verità, bis-saħħa tal-verità li tgħammar fina u li tibqa' magħna għal dejjem.

Grazzja, ħniena u sliem ikunu magħna fil-verità u fl-imħabba, mingħand Alla l-Missier u mingħand Ġesù Kristu Bin il-Missier.

L-imħabba u l-verità

Ħassejt ferħ kbir li sibt 'il xi wħud minn uliedek miexja fil-verità, kif ikkmandana nagħmlu l-Missier.

U issa, Sinjura, nitolbok li nħobbu 'l xulxin; dan li qiegħed niktiblek mhuwiex xi kmandament ġdid, għax ilu għandna sa mill-bidu.

L-imħabba hija din: li nimxu skont il-kmandamenti tiegħu.

U dan il-kmandament, kif smajtu sa mill-bidu, huwa li timxu fl-imħabba.

Għax ħarġu fid-dinja ħafna qarrieqa, nies li ma jridux jistqarru li Ġesù Kristu ġie fil-ġisem; dawn huma l-qarrieqa u l-antikrist!

Ħarsu rwieħkom, li ma tmorrux titilfu dak li għalih ħdimtu, imma li tieħdu ħlas sħiħ.

Imma min jibqa' fit-tagħlim, għandu l-Missier u l-Iben fih.

Jekk jiġikom xi ħadd u ma jġibilkomx dan it-tagħlim, la tilqgħuhx għandkom u la ssellmulux, għax min isellimlu jkun qiegħed jissieħeb miegħu fl-għemejjel ħżiena tiegħu.

L-aħħar tislijiet

Għandi ħafna fuqiex niktbilkom, imma ma ridtx ninqeda b'karti u linka; nittama li nkun magħkom u nkellimkom wiċċ imb wiċċ, u hekk il-ferħ tagħkom ikun sħiħ.

Ulied oħtok, il-Magħżula , jibagħtu jsellu għalik.


IT-TIELET ITTRA TA' SAN ĠWANN

Ħarsa ħafifa lejn l-ittra

It-tielet ittra ta' Ġwanni qisha bħal kartolina mibgħuta minn ħabib lil ieħor.

Filwaqt li jfaħħar lil Gaju għall-ġenerożità tiegħu mal-missjunarji ta' żmienu, Ġwanni jrid ipoġġi lil ħabibu bħala mudell ta' kif għandhom iġibu ruħhom l-insara.

Gaju kien mhux biss jilqa' għandu lill-vjaġġaturi li jkunu fi triqthom biex jevanġelizzaw, imma kien ukoll jipprovdilhom għall-ħtiġiet tagħhom.

Mill-banda l-oħra, Ġwanni jikkritika lil Dijotrefi li jaġixxi bil-maqlub ta' Gaju.

Kien wieħed li jħobb juri ruħu u jwarrab it-twissijiet tal-mexxejja ewlenin.

Lanqas ma kien jilqa' lill-missjunarji, anzi kien ikeċċihom.

Ġwanni jagħlaq billi jfaħħar lill-membru ieħor tal-Knisja, Demetriju, li kien miġjub minn kulħadd.

Għażiż, timxix fuq il-ħażin, imma fuq it-tajjeb.

Min jagħmel it-tajjeb ġej minn Alla; min jagħmel il-ħażin ma rax lil Alla ( ).

It-taqsim tal-ittra

Introduzzjoni ( - )

Tifħir għal Gaju ( - )

Dijotrefi kkundannat ( - )

Demetriju mfaħħar ( - )

Konklużjoni ( - )


Tislima

Il-presbiteru, lil Gaju l-għażiż, li jiena nħobb fis-sewwa.

Għażiż, nitlob lil Alla li kollox imurlek tajjeb u li tkun f'saħħtek, l-istess bħalma inti sejjer tajjeb f'ruħek.

Fraħt ħafna b'dawk l-aħwa li ġew u taw xhieda tal-verità tiegħek, kif inti miexi fil-verità.

Ngħid għalija, ma nafx b'ferħ akbar minn dak li nħoss meta nisma' li wliedi mexjin fil-verità.

Għajnuna u tfixkil

Int, għażiż, qiegħed iġġib ruħek bħala bniedem tal-fidi f'dak li qiegħed tagħmel għal ħutna, imqar meta jkunu barranin.

Huma xehdu dwar l-imħabba tiegħek quddiem il-knisja .

Tagħmel sew jekk tieqaf magħhom fil-vjaġġi tagħhom kif jixraq lis-servizz ta' Alla.

Għax jekk dawn siefru, dan għamluh għall-Isem, bla ma ħadu xejn mingħand il-pagani.

Mela nies bħal dawn aħna fid-dmir li nilqgħuhom, ħalli b'hekk nissieħbu magħhom fil-ħidma għat-tixrid tal-verità.

Jien ġa ktibt xi ħaġa lill-knisja , imma Dijotrefi, dak li jħobb jaqbeż lil kulħadd, ma riedx jilqa' l-kelma tagħna.

Għalhekk, jekk niġi, nurih kulma qiegħed jagħmel, it-tpaċpiċ żejjed u l-kliem ħażin li qiegħed jgħid fuqna.

U mhux kuntent b'dan, anqas lill-aħwa ma jilqa', u anqas ma jħalli lil dawk li jkunu jridu jilqgħuhom; imma jkeċċihom 'il barra mill-knisja.

Min jagħmel it-tajjeb ġej minn Alla; min jagħmel il-ħażin ma rax lil Alla.

Demetriju għandu x-xhieda tiegħu minn kulħadd, sa mill-istess verità.

U aħna wkoll nixhdu għalih, u inti taf li x-xhieda tagħna hija vera.

L-aħħar tislijiet

Kont kieku niktiblek wisq iżjed minn hekk, imma ma rridx ngħidhulek bil-linka u l-pinna.

Nittama li narak ma ndumx; imbagħad inkellmek wiċċ imb wiċċ.

Is-sliem għalik.

Il-ħbieb jibagħtu jsellu għalik.

Sellili għall-ħbieb, wieħed wieħed.


L-ITTRA TA' SAN ĠUDA

Ħarsa ħafifa lejn l-ittra

F'din l-ittra Ġuda jitkellem b'enfasi kbira dwar l-għalliema li fil-qerq tagħhom jgħidu li għandhom il-fidi, imma fil-verità jxandru tagħlim ħażin, u jgħixu ħajja bla rażan.

Alla għad jikkastigahom għall-għemil tagħhom.

L-insara m'għandhom qatt jimxu wara dawn l-għalliema jew jimitawhom f'għemilhom.

Il-kittieb għandu kliem ta' inkoraġġiment għall-insara għax ifakkarhom li Alla jgħinhom biex ma jaqgħux fin-nassa tal-qarrieqa.

Il-ħsieb ta' din l-ittra jixbah ħafna lil dak tat-Tieni Ittra ta' Pietru.

Ġuda jagħlaq l-ittra tiegħu billi jbierek lill-insara b'talba sabiħa.

Lil dak li għandu l-qawwa jħariskom mill-waqgħa, u jqegħedkom bla tebgħa u ferħana quddiem is-sebħ tiegħu, lil Alla waħdu Salvatur tagħna, permezz ta' Ġesù Kristu Sidna, glorja, kobor, qawwa u setgħa qabel kull żmien, issa u għal dejjem ta' dejjem.

Ammen ( - ).

It-taqsim tal-ittra

Introduzzjoni ( - )

Deskrizzjoni tat-tagħlim u l-kundanna tal-għalliema qarrieqa ( - )

Twissija biex l-insara jinbnew bil-fidi ( - )

Barka tal-aħħar ( - )


Tislima

Ġuda, qaddej ta' Ġesù Kristu u ħu Ġakbu, lil dawk li huma msejħin, maħbubin minn Alla l-Missier, u mħarsa għal Ġesù Kristu.

Jalla jitkattru fuqkom il-ħniena, is-sliem u l-imħabba.

L-għalliema ħżiena u l-ġudizzju

Maħbubin, ħassejt ħerqa tassew kbira biex niktbilkom dwar is-salvazzjoni tagħna lkoll, għax rajt li kien meħtieġ nibagħtilkom kelmtejn ħalli nħeġġiġkom tissieltu għal dik il-fidi li ngħatat darba għal dejjem lill-qaddisin.

Għax fostna ndiehsu xi wħud li sa minn żmien ilu kienu mniżżlin minn qabel għal din il-kundanna, nies ħżiena li jaqilbu l-grazzja ta' Alla tagħna f'żina u jiċħdu lil Ġesù Kristu, is-Sid waħdieni tagħna u l-Mulej tagħna .

Għad li intom ġa sirtu tafu kollox darba għal dejjem, nixtieq iżda nfakkarkom li l-Mulej , wara li salva l-poplu mill-art tal-Eġittu, hekk imbagħad qered lil dawk li ma emmnux.

U lil dawk l-anġli li ma beżgħux għal posthom u telqu mnejn kienu jgħammru, huwa żammhom marbuta għal dejjem f'qiegħ id-dlamijiet għall-ħaqq tal-Jum il-kbir.

U hekk ukoll ġralhom Sodoma u Gomorra u l-bliet ta' madwarhom li bħalhom ingħataw għaż-żina u ntelqu wara l-pjaċiri kontra n-natura; huma saru eżempju għal kulħadd billi ħadu l-kastig tan-nar ta' dejjem.

Hekk ukoll dawn il-bnedmin fit-thewdin tagħhom xorta waħda qegħdin itebbgħu l-ġisem, jiċħdu l-awtorità ta' Alla, iżebilħu l-ħlejjaq glorjużi .

L-arkanġlu Mikiel, meta ħadha max-Xitan u beda jħaqqaqha miegħu fuq il-ġisem ta' Mosè , ma wasalx biex ikkundannah bi kliem ta' żebliħ, imma qallu: "Ħa jrażżnek il-Mulej".

Dawn in-nies, imma, iżebilħu saħansitra dawk il-ħwejjeġ li ma jifhmux fihom, u dak kollu li jafuh min-natura bħall-bhejjem bla dehen, jiswielhom għat-telfien.

Ħażin għalihom!

Qabdu triq Kajin; għal daqsxejn ta' ħlas intelqu fl-iżball ta' Balgħam, u nqerdu bit-tixwix ta' Koraħ.

Dawn in-nies huma tbajja' għalikom fil-laqgħat tagħkom għall-ikla tal-imħabba, jixxalaw flimkien, bla mistħija, ifittxu lilhom infushom, sħab bla xita misjuqa mir-riħ; siġar bla frott fi tmiem il-ħarifa, mejta għal darbtejn, imqaċċta mill-għeruq; imwieġ qliel tal-baħar jitqallbu fir-ragħwa tal-għajb tagħhom; kwiekeb ġerrejja li għalihom hemm merfugħ is-swied tad-dlamijiet ta' dejjem.

Kien għal dawn ukoll li Ħenok, is-seba' wieħed wara Adam, ħabbar u qal: "Ara, il-Mulej ġej, bl-eluf tal-anġli qaddisa tiegħu, biex jagħmel ħaqq minn kulħadd u jikkundanna l-ħżiena kollha għal kull xorta ta' ħażen li għamlu, u għall-kliem iebes kollu li qalu kontra tiegħu l-midinbin ħżiena."

Dawn huma dawk li jgergru, li jisħtu xortihom, jiġru wara l-ġibdiet koroh tagħhom, fommhom mimli ftaħir, u jżiegħlu bin-nies f'wiċċhom ħalli jiksbu xi ħaġa minnhom.

Twissijiet u tħeġġiġ

Iżda intom, għeżież, ftakru fil-ħwejjeġ li l-appostli ta' Sidna Ġesù Kristu kienu ħabbrulkom minn qabel.

Huma qalulkom li "fl-aħħar taż-żminijiet ikun hemm nies żeblieħa li jiġru wara l-ġibdiet ħżiena tagħhom", nies li jġibu l-firdiet, jgħixu ħajja ta' din l-art, nies li m'għandhomx l-Ispirtu fihom.

Iżda intom, għeżież, ibnu lilkom infuskom fuq il-fidi l-aktar qaddisa tagħkom; itolbu fl-Ispirtu s-Santu; żommu rwieħkom fl-imħabba ta' Alla, stennew il-ħniena ta' Sidna Ġesù Kristu għall-ħajja ta' dejjem.

Uru ħniena ma' dawk li għadhom fid-dubju ; salvawhom u aħtfuhom min-nar; l-oħrajn, ħennu għalihom, bil-biża', waqt li tistkerrhu saħansitra l-libsa mċappsa b'ġisimhom.

Glorja lil Alla

Lil dak li għandu l-qawwa jħariskom mill-waqgħa, u jqegħedkom bla tebgħa u ferħana quddiem is-sebħ tiegħu, lil Alla waħdu Salvatur tagħna, permezz ta' Ġesù Kristu Sidna, glorja, kobor, qawwa u setgħa qabel kull żmien, issa, u għal dejjem ta' dejjem.

Ammen.


IL-KTIEB TAL-APOKALISSI

Ħarsa ħafifa lejn il-ktieb

Eżiljat fil-gżira ta' Patmos, Ġwanni ħass li kellu jikteb lill-insara li kienu qed jiġu ppersegwitati, biex iqawwilhom qalbhom.

Fid-dehra tal-bidu, hu jara lil Kristu li jgħidlu x'għandu jgħid u jagħmel biex iħeġġeġ lill-insara fis-seba' knejjes li lilhom qed jindirizza l-ktieb tiegħu.

Il-messaġġ jinbena fuq tliet kunċetti ewlenin:

a. Il-forza tal-ħażen qed taħkem id-dinja u ġġiegħel lill-insara jbatu

b. Ġesù hu l-Mulej u għad jegħleb kull forza tal-ħażen

ċ.

Alla għandu premju kbir għal dawk li jibqgħu leali lejh u jagħtu ħajjithom għas-servizz tiegħu.

Kien messaġġ ta' qawwa u inkoraġġiment kbir għall-insara li kienu għaddejjin minn tbatijiet kbar għax jistqarru lil Kristu jew ma jiċħdux il-fidi tagħhom.

Minkejja l-poter enormi tal-Imperu Ruman, ħadd u xejn ma kien se jżomm lil Kristu mir-rebħa finali.

Il-ktieb hu sensiela ta' dehriet b'messaġġi speċifiċi skont il-knejjes li lilhom huma indirizzati l-messaġġi.

Il-lingwaġġ hu wieħed simboliku u ta' stil profetiku.

Il-messaġġi għandhom il-qalba tagħhom fit-Testment il-Qadim, u għalhekk setgħu jinftiehmu biss mill-insara.

L-ebda uffiċjal Ruman ma sata' qatt jifhem it-tħabbir tal-waqgħa tal-Imperu Ruman fis-simbolu tal-waqgħa tal-Babilonja.

Il-kittieb juża xbihat differenti biex juri l-qawwa ta' Alla.

F'kapitlu naqraw dwar it-tron ta' Alla bil-glorja kollha tiegħu.

Il-kontroll assolut li Ġesù Kristu Rxoxt għandu fuq il-qawwiet tad-dinja, jiġi ppreżentat fil-Ktieb tal-Ħaruf li kellu seba' siġilli.

In-numru jirrepeti ruħu ħafna drabi għaliex ifisser l-infinit u għalhekk il-kobor ta' Alla hu infinit f'kull dehra.

L-insara ppersegwitati sabu f'dan il-ktieb it-tama li kull tbatija tispiċċa fix-xejn meta mqabbla mal-premju li hemm lest għal dawk li jibqgħu sħaħ fil-fidi.

Din hi l-għamara ta' Alla mal-bnedmin; u hu jgħammar magħhom, u huma jkunu l-poplu tiegħu, u Alla nnifsu jkun magħhom, Alla tagħhom.

Hu jixxuttalhom kull demgħa minn għajnejhom: ma jkunx hemm iżjed mewt, anqas biki jew għajjat jew tbatija ma jkun hemm iżjed, għax għabu l-ħwejjeġ ta' qabel ( , - ).

It-taqsim tal-ktieb

Introduzzjoni ( , - )

L-ewwel dehra u l-ittri lis-seba' knejjes ( , — , )

Il-ktieb bis-seba' siġilli ( , — , )

Is-seba' trombi ( , — , )

Id-dragun u ż-żewġ bhejjem ( , — , )

Dehriet diversi ( , — , )

Is-seba' bwieqi tal-korla ta' Alla ( , - )

Il-waqgħa tal-Babilonja, it-telfa tal-bhima, il-profeta falz, u x-xitan ( , — , )

L-aħħar ġudizzju ( , - )

Is-sema l-ġdid, l-art ġdida, Ġerusalemm il-ġdida ( , — , )

Konklużjoni ( , - )


Dħul

Ir-Rivelazzjoni ta' Ġesù Kristu li tahielu Alla biex jgħarraf lill-qaddejja tiegħu b'dak li għandu jiġri ma jdumx.

Alla bagħat lill-anġlu tiegħu jfissirha lill-qaddej tiegħu Ġwanni, li kien xhud tal-kelma ta' Alla u tax-xhieda mogħtija minn Ġesù Kristu, u ta' kulma ra b'għajnejh .

Hieni dak li jaqra u dawk li jisimgħu l-kliem ta' din il-profezija u jħarsu dak li hemm miktub, għax iż-żmien qorob!

Lill-knejjes tal-Asja

Tislima

Ġwanni, lis-seba' knejjes li hemm fl-Asja : grazzja lilkom u sliem mingħand Dak li hu, u li kien, u li għad irid jiġi, u min-naħa tas-seba' spirti li qegħdin quddiem it-tron tiegħu, u mingħand Ġesù Kristu, ix-xhud fidil, il-Kbir fost il-mejtin, il-Prinċep tas-slaten tad-dinja.

Lil Dak li ħabbna, u li ħallna minn dnubietna bis-saħħa ta' demmu, u li għamilna Saltna, Qassisin għal Alla tiegħu Missieru, lilu l-glorja u s-setgħa għal dejjem ta' dejjem.

Ammen.

Arawh, ġej fis-sħab,

u l-għajnejn kollha jarawh,

ukoll dawk li kienu nifduh;

u r-razez kollha tal-art jibdew iħabbtu fuq sidirhom minħabba fih.

Iva.

Ammen.

"Jiena huwa l-Alfa u l-Omega ", jgħid il-Mulej Alla, li hu, u li kien, u li għad irid jiġi, Dak li jista' kollox.

Il-bidu tad-dehriet

Jiena, Ġwanni, ħukom u sieħeb tagħkom fit-taħbit u fis-saltna u fis-sabar ma' Ġesù, jien sibt ruħi fil-gżira jisimha Patmos minħabba l-Kelma ta' Alla u x-xhieda ta' Ġesù.

Darba, f'jum il-Mulej , ħassejtni merfugħ fl-Ispirtu, u minn warajja smajt leħen qawwi, bħal ta' tromba, jgħidli: "Kulma tara niżżlu fi ktieb u ibagħtu lis-seba' knejjes, lil dik ta' Efesu, ta' Żmirna, ta' Pergamu, ta' Tjatira, ta' Sardi, ta' Filadelfja u ta' Laodiċija."

U jiena dort biex nara min kien qiegħed ikellimni; u, kif dort, rajt seba' kandelabri tad-deheb, u f'nofs il-kandelabri kien hemm wieħed qisu Iben ta' bniedem, liebes libsa twila sa wiċċ saqajh, b'sidru mħażżem bi ħżiem tad-deheb; rasu u xuxtu bajda bħas-suf, ileqqu daqs is-silġ, u għajnejh kienu ġamra nar; kellu saqajh donnhom tal-metall ileqq imsoffi ġo forġa, u leħnu bħall-ħoss ta' ħafna ilmijiet; f'idu l-leminija kellu seba' kwiekeb, u minn fommu kienet ħierġa xabla misnuna miż-żewġ naħat; wiċċu kien jiddi bħax-xemx fl-eqqel tagħha.

Jien, kif rajtu, waqajt qisni mejjet f'riġlejh.

Iżda hu ressaq idu l-leminija fuqi u qalli: "Tibżax; jien hu l-Ewwel u l-Aħħar, jiena l-Ħaj; jien kont mejjet, u ara, jien issa ħaj għal dejjem ta' dejjem, u għandi jinsabu l-imfietaħ tal-Mewt u ta' Post il-Mejtin .

Ikteb kulma tara, kemm il-ħwejjeġ li hawn issa u kemm dawk li se jiġru 'l quddiem.

Dwar il-misteru moħbi fis-seba' kwiekeb li rajtli f'idi l-leminija u fis-seba' kandelabri tad-deheb, kun af li s-seba' kwiekeb huma s-seba' anġli tas-seba' knejjes, u s-seba' kandelabri huma s-seba' knejjes.


Lill-knisja ta' Efesu

"Lill-anġlu tal-knisja li hemm f'Efesu iktiblu hekk: 'Dan jgħidlek Dak li għandu s-seba' kwiekeb f'idu l-leminija: Dak li jimxi fost is-seba' kandelabri tad-deheb: Jiena naf l-opri tiegħek, u l-keded li tieħu, u s-sabar tiegħek, naf li int lill-ħżiena ma tiflaħx għalihom, u li ġa stħarriġt lil dawk li jriduha ta' appostli bla ma huma, u sibthom qarrieqa.

Naf li stabart u ġarrabt ħafna minħabba f'ismi, u għadek ma għejejtx.

Imma kontra tiegħek għandi li inti ħallejt dik l-imħabba li kont urejt fil-bidu .

Mela issa ġib quddiem għajnejk fiex waqajt, indem, u erġa' aqbad l-opri tiegħek tal-bidu.

Għax inkella niġik u nneħħilek il-kandelabru tiegħek minn postu, jekk ma tindimx.

Iżda favur tiegħek għandek li inti tobgħod l-opri tad-dixxipli ta' Nikola , bħalma nobgħodhom jiena wkoll.

Min għandu widnejn, ħa jisma' xi jgħid l-Ispirtu lill-knejjes.

Lir-rebbieħ nagħtih jiekol mis-siġra tal-Ħajja li hemm fil-Ġenna ta' Alla .'

Lill-Knisja ta' Żmirna

"U lill-anġlu tal-knisja li hemm fi Żmirna iktiblu hekk: 'Dan jgħidlek Dak li hu l-Ewwel u l-Aħħar, li kien mejjet u raġa' ħaj: Jiena naf it-taħbit u l-faqar tiegħek, għad li inti għani; u naf kemm jinfamawk dawk li jgħidu li huma Lhud mingħajr ma huma, meta huma sinagoga tax-Xitan.

Tibżax minn dak li se jkollok issofri; ara, id-Demonju se jixħet 'il xi wħud minnkom fil-ħabs biex iġarrabkom, u intom tgħaddu minn għaxart ijiem ta' taħbit .

Ibqa' fidil sal-mewt, u jien nagħtik il-kuruna tal-ħajja .

Lir-rebbieħ ebda ħsara ma hi se tagħmillu t-tieni mewt.'

Lill-knisja ta' Pergamu

"U lill-anġlu tal-knisja li hemm f'Pergamu iktiblu hekk: 'Dan jgħidlek Dak li għandu x-xabla misnuna miż-żewġ naħat: Jiena naf fejn int qiegħed; qiegħed fejn hemm it-tron tax-Xitan.

Imma għadek iżżomm sħiħ ma' ismi u ma ċħadtx il-fidi tiegħek fija, anqas f'dawk il-jiem li fihom Antipa, ix-xhud fidil tiegħi, qatluh hemm fostkom, fejn joqgħod ix-Xitan.

'Madankollu għandi xi ftit ħwejjeġ kontra tiegħek, jiġifieri li hemmhekk inti għandek xi wħud li qegħdin iżommu mat-tagħlim ta' Balgħam , dak li kien għallem lil Balak kif jiskandalizza lil ulied Iżrael billi jieklu ikel issagrifikat lill-idoli u jaqgħu fiż-żina .

Barra minn dan, għandek ukoll min qiegħed iżomm it-tagħlim tad-dixxipli ta' Nikola .

Isa, indem; inkella niġi bla telf ta' żmien, u naħbat għalihom bix-xabla ta' fommi.

Lir-rebbieħ nagħtih mill-manna l-moħbija , u nagħtih ukoll ċagħka bajda, b'isem ġdid minqux fuqha li ħadd ma jkun jafu ħlief min jirċeviha.'

Lill-knisja ta' Tjatira

"U lill-anġlu tal-knisja li hemm f'Tjatira iktiblu hekk: 'Dan jgħidlek l-Iben ta' Alla, dak li għandu għajnejh bħal ġamra nar u saqajh qishom metall ileqq: Jiena naf l-opri tiegħek, l-imħabba u l-fidi tiegħek, is-servizz u s-sabar tiegħek, naf kemm l-opri tiegħek tal-aħħar huma aħjar minn dawk tal-bidu.

Iżda kontra tiegħek għandi li int lil Ġeżabel , il-mara li tridha ta' profetissa, qiegħed tħalliha tgħallem u tqarraq bil-qaddejja tiegħi billi tħajjarhom jaqgħu fiż-żina u jieklu ikel issagrifikat lill-idoli.

Jien tajtha żmien biex tindem, iżda ma riditx terġa' lura miż-żina tagħha.

Ara, lilha se nixħetha marida ġo sodda, u 'l dawk li waqgħu fiż-żina magħha nibgħat fuqhom taħbit kbir jekk ma jerġgħux lura mill-għemejjel tagħha.

U lil uliedha noqtolhomlha, ħalli jkunu jafu l-knejjes kollha li jiena hu dak li jifli l-ġewwieni u l-qalb u li jagħti lil kull wieħed minnkom skont ma ħaqqu għall-opri tiegħu.

U lilkom l-oħrajn li tinsabu f'Tjatira, intom li ma qgħadtux għal dan it-tagħlim u li ma ridtux tafu bit-tagħlim moħbi fil-fond tax-Xitan, kif isejħulhom huma, lilkom ngħidilkom li fuqkom m'iniex se nixħet piż ieħor.

Biss, stabru b'dak li ġa għandkom, sa ma niġi jien.

Imbagħad lir-rebbieħ, lil dak li jħares sal-aħħar l-opri tiegħi, nagħtih setgħa fuq il-ġnus, biex imexxihom b'xettru tal-ħadid bħal min ifarrak il-bwieqi tal-fuħħar, l-istess kif jien ukoll ħadt is-setgħa mingħand Missieri; u nagħtih ukoll il-Kewkba ta' filgħodu .

'Min għandu widnejn, ħa jisma' x'jgħid l-Ispirtu lill-knejjes.'


Lill-knisja ta' Sardi

"U lill-anġlu tal-knisja li hemm f'Sardi iktiblu hekk: 'Dan jgħidlek Dak li għandu s-seba' spirti ta' Alla u s-seba' kwiekeb: Jiena naf l-opri tiegħek, inti għandek fama li inti ħaj, iżda int mejjet.

Stenbaħ u tħeġġeġ f'dak li għad għandek imma li wasal biex jinqeridlek, għax l-opri tiegħek ma sibthomx perfetti f'għajnejn Alla tiegħi.

Isa, ftakar f'dak li rċevejt u smajt , ħarsu sewwa, u indem.

Għax jekk ma tistenbaħx, niġik bħal ħalliel, bla ma tkun taf is-siegħa li fiha niġik.

Madankollu f'Sardi għandek ftit uħud li ma tebbgħux ilbieshom; huma għad jimxu miegħi lebsin l-abjad, għax jistħoqqilhom.

Hekk ukoll ir-rebbieħ, għad ixidd fuqu lbies abjad; u jiena mhux talli ma nħassarlux ismu minn ktieb il-ħajja, imma nistqarrlu ismu quddiem Missieri u quddiem l-anġli tiegħu.

Lill-knisja ta' Filadelfja

"U lill-anġlu tal-knisja li hemm f'Filadelfja iktiblu hekk: 'Dan jgħidlek il-Qaddis, il-Veru li għandu l-muftieħ ta' David , li jiftaħ u ħadd ma jagħlaq, jagħlaq u ħadd ma jiftaħ: Jiena naf l-opri tiegħek; ara, ftaħtlek quddiemek bieb li ħadd ma jista' jagħlqu; għax għad li l-ħila tiegħek hija dgħajfa, naf li l-kelma tiegħi ħaristha u ismi ma ċħadthulix.

Ara, lil xi wħud mis-sinagoga tax-Xitan - li jriduha ta' Lhud iżda m'humiex ħlief giddieba! - ara, jiena se nġagħalhom jiġu jinxteħtu quddiemek f'riġlejk, ħa jkunu jafu li jiena lilek ħabbejtek.

Talli int ħarist it-tagħlim tiegħi dwar is-sabar, jiena wkoll inħares lilek mis-siegħa tat-tiġrib li ġejja fuq id-dinja kollha biex iġġarrab lil kull min jgħammar fl-art.

Dalwaqt niġi; żomm sħiħ f'dak li għandek, biex ħadd ma jeħodlok il-kuruna tiegħek .

Ir-rebbieħ nagħmlu kolonna fit-Tempju ta' Alla tiegħi, minn fejn qatt iżjed ma joħroġ u fuqu nonqox isem Alla tiegħi, isem il-Belt ta' Alla tiegħi, Ġerusalemm il-ġdida li nieżla mis-sema mingħand Alla tiegħi, u l-isem il-ġdid tiegħi.

'Min għandu widnejn, ħa jisma x'jgħid l-Ispirtu lill-knejjes.'

Lill-knisja ta' Laodiċija

U lill-anġlu tal-knisja li hemm f'Laodiċija iktiblu hekk: 'Dan jgħidlek l-Ammen, ix-Xhud fidil u veru, minnu l-bidu tal-Ħolqien ta' Alla: Jiena naf l-opri tiegħek, u naf li la inti kiesaħ u lanqas sħun.

Mhux li kont jew kiesaħ jew sħun!

U hekk, ladarba inti biered, u la sħun u lanqas kiesaħ, jiena sa nobżqok minn ġo ħalqi.

Int tgħid, "Jiena għani, jiena stagħnejt u ma jonqosni xejn", bla ma taf li l-imsejken huwa int, ta' min jitħassrek, fqir, agħma u għeri.

Jiena nagħtik parir biex tiġi tixtri mingħandi deheb imsoffi bin-nar, ħalli tistagħna; u lbies abjad, ħalli jkollok x'tilbes u tgħatti l-għajb tal-għera tiegħek; u wkoll ungwent, ħalli tidlek għajnejk u tkun tista' tara.

Lil dawk li nħobb, jiena nwiddibhom u rrażżanhom.

Mela tħeġġeġ u indem.

Ara, jiena fil-bieb, u qiegħed inħabbat; jekk xi ħadd jismagħni u jiftaħli l-bieb, jiena nidħol għandu u niekol miegħu, u hu jiekol miegħi.

Lir-rebbieħ nagħtih li joqgħod maġenbi fuq it-tron tiegħi; l-istess kif jien, meta rbaħt, qgħadt maġenb Missieri fuq it-tron tiegħu.

'Min għandu widnejn, ħa jisma' x'jgħid l-Ispirtu lill-knejjes.' "


Liturġija fis-Sema

Wara dan ħarist, u ara rajt bieb miftuħ fis-sema; u l-leħen ta' qabel, li kont ġa smajtu jkellimni qisu tromba, qalli:

"Itla' hawn, ħa nurik x'għandu jiġri wara dan."

Minnufih ħassejtni merfugħ fl-Ispirtu, u rajt tron imwaqqaf fis-sema, u wieħed bilqiegħda fuq it-tron.

U d-dehra ta' dak li kien bilqiegħda kienet qisha dehra ta' ħaġra tal-ġaspru u tal-kornalina, u madwar it-tron qawsalla donnha żmerald .

Madwar it-tron, erbgħa u għoxrin siġġu, u fuqhom, bilqiegħda, erbgħa u għoxrin Xiħ, lebsin l-abjad, b'kuruna tad-deheb fuq rashom.

Mit-tron rajt ħerġin beraq u ħsejjes u ragħad, u seba' torċi mixgħula quddiemu, li huma s-seba' spirti ta' Alla.

Quddiem it-tron rajt ukoll bħal baħar tal-ħġieġ, qisu kristall, u f'nofs it-tron u madwaru erba' Ħlejjaq Ħajjin, kollhom għajnejn minn quddiem u minn wara; l-ewwel Ħliqa Ħajja donnha ljun, it-tieni Ħliqa Ħajja qisha għoġol, it-tielet Ħliqa Ħajja b'wiċċ ta' bniedem, u r-raba' Ħliqa donnha ajkla ttir.

U l-erba' Ħlejjaq Ħajjin, kull waħda minnhom b'sitt ġwienaħ, rajthom kollhom għajnejn, kemm madwarhom u kemm minn ġewwa, lejl u nhar ma jieqfu qatt itennu:

"Qaddis, Qaddis, Qaddis

il-Mulej, Alla li jista' kollox,

li kien, u li hu, u li ġej."

U kull darba li l-Ħlejjaq Ħajjin jagħtu glorja u ġieħ u radd il-ħajr lil dak li qiegħed fuq it-tron, u li hu għal dejjem ta' dejjem, l-erbgħa u għoxrin Xiħ jinxteħtu quddiem dak li qiegħed fuq it-tron, jagħtu qima lilu li jgħix għal dejjem ta' dejjem, iqiegħdu l-kuruni tagħhom quddiem it-tron, u jgħidu:

"Jistħoqqlok, Mulej Alla tagħna,

li tilqa' l-glorja u l-ġieħ u s-setgħa,

għax int ħlaqt il-ħlejjaq kollha,

u huma kienu u nħolqu bir-rieda tiegħek."


Il-Ktieb u l-Ħaruf

Imbagħad lil dak li kien bilqiegħda fuq it-tron rajtlu f'idu l-leminija ktieb miktub minn ġewwa u minn barra , magħluq b'seba' siġilli .

U rajt anġlu, ta' saħħa kbira, qiegħed ixandar b'leħen jgħajjat: "Min hu li jistħoqqlu jiftaħ il-ktieb u jikser is-siġilli li għandu?"

U ħadd, la fis-sema u la fl-art u lanqas taħt l-art , ma kellu l-ħila jiftaħ il-ktieb u jara x'fih.

U jiena nfexxejt f'bikja kbira, għax ma nstab ħadd li kien jistħoqqlu jiftaħ il-ktieb u jara x'fih.

Imbagħad wieħed mix-Xjuħ qalli: "Tibki xejn; ara, l-Iljun tat-tribù ta' Ġuda, ir-Rimja ta' David , ħareġ rebbieħ, u se jiftaħ il-ktieb u s-seba' siġilli li għandu."

Imbagħad, bejn it-tron u l-erba' Ħlejjaq Ħajjin u f'nofs ix-Xjuħ rajt li kien hemm Ħaruf, wieqaf, bħal maqtul, b'sebat iqrun u seba' għajnejn , li huma s-seba' spirti ta' Alla mibgħutin fuq l-art kollha.

U l-Ħaruf resaq jieħu l-ktieb mill-id il-leminija ta' dak li qiegħed fuq it-tron; u kif ħa l-ktieb, marru jinxteħtu quddiem il-Ħaruf l-erba' Ħlejjaq Ħajjin, u wkoll l-erbgħa u għoxrin Xiħ; kull wieħed minnhom kellu ċetra u xi bwieqi tad-deheb mimlija bl-inċens, li huma t-talb tal-qaddisin.

U bdew jgħannu għanja ġdida u jgħidu:

"Int jistħoqqlok tieħu l-ktieb,

u tiftaħ is-siġilli tiegħu,

għax int kont maqtul,

u b'demmek ksibt għal Alla

bnedmin minn kull tribù u lsien,

minn kull poplu u ġens,

u għamilthom għal Alla tagħna

Saltna u Qassisin,

li għad isaltnu fuq l-art."

Imbagħad ħarist, u minn madwar it-tron u l-Ħlejjaq Ħajjin u x-Xjuħ smajt il-leħen ta' ħafna anġli, li l-għadd tagħhom kien għaxriet ta' eluf, u eluf ta' eluf,

jgħidu b'leħen qawwi:

"Jistħoqqlu l-Ħaruf li kien maqtul

li jirċievi l-qawwa u l-għana

u l-għerf u s-saħħa

u l-ġieħ u l-glorja u t-tifħir."

U fis-sema, fuq l-art, taħt l-art, u fil-baħar u l-ħlejjaq kollha li fihom, smajthom jgħidu:

"Lil dak li qiegħed fuq it-tron u lill-Ħaruf,

jingħata t-tifħir u l-ġieħ

u l-glorja u l-ħakma,

għal dejjem ta' dejjem."

L-erba' Ħlejjaq Ħajjin bdew iwieġbu: "Ammen!," filwaqt li x-Xjuħ inxteħtu jagħtu qima.


Il-Ħaruf jikser is-seba' siġilli

Imbagħad il-Ħaruf fetaħ l-ewwel wieħed mis-seba' siġilli u jien ħarist u smajt wieħed mill-erba' Ħlejjaq Ħajjin jgħid b'leħen ta' ragħda: "Ejja".

U jien ħarist, u ara, ġie żiemel abjad, u dak li kien riekeb fuqu kellu qaws, u ngħatatlu kuruna; u ħareġ hu, rebbieħ, biex ikompli jirbaħ.

U wara li fetaħ it-tieni siġill, smajt it-tieni wieħed mill-Ħlejjaq Ħajjin jgħid: "Ejja!"

U ħareġ żiemel ieħor, ta' lewn aħmar nar, u lil dak li kien riekeb fuqu ngħatatlu s-setgħa li jeqred il-paċi minn fuq wiċċ l-art, ħalli b'hekk il-bnedmin jitqatlu bejniethom; u għalhekk ingħatatlu xabla kbira.

Wara li l-Ħaruf fetaħ it-tielet siġill, smajt it-tielet wieħed mill-Ħlejjaq Ħajjin jgħid: "Ejja!"

U jien ħarist, u ara, ġie żiemel iswed, u r-rikkieb tiegħu kellu miżien f'idu.

Imbagħad f'nofs l-erba' Ħlejjaq Ħajjin smajt bħal leħen jgħid: "Siegħ qamħ bigħu dinar; tliet sigħan xgħir dinar ukoll; imma ż-żejt u l-inbid la tmisshomx".

Meta l-Ħaruf fetaħ ir-raba' siġill, smajt leħen ir-raba' Ħliqa Ħajja jgħid: "Ejja!"

Ħarist, u ara, ġie żiemel ta' lewn aħdar jagħti fl-isfar, u r-rikkieb tiegħu kien jismu "Mewt" u Post il-Mejtin miexi warajh.

U lilhom ingħatat is-setgħa fuq waħda mill-erba' taqsimiet tad-dinja, biex joqtlu n-nies bix-xabla, bil-ġuħ, bil-pesta u bil-bhejjem selvaġġi tal-art.

Meta mbagħad fetaħ il-ħames siġill, rajt taħt l-artal l-erwieħ ta' dawk li kienu qatluhom minħabba l-Kelma ta' Alla, u minħabba x-xhieda li kienu taw; u għollew leħenhom u qalu: "Sid Qaddis u Veru, kemm se ddum ma tagħmel ħaqq u titħallas ta' demmna minn dawk li jgħammru fl-art?"

U lil kull wieħed minnhom ingħatatlu libsa twila bajda, u qalulhom jistennew ftit ieħor sa ma jintemm l-għadd tal-qaddejja sħabhom u ta' ħuthom li bħalhom kienu se joqtluhom.

U fetaħ is-sitt siġill.

Jien ħarist, u sar terremot kbir; ix-xemx saret sewda faħma , il-qamar sar kollu qisu demm, u l-kwiekeb tas-sema bdew jaqgħu fuq l-art bħalma siġra tat-tin tarmi l-frott nej tagħha meta jħabbatha riefnu qawwi.

Is-sema ma deherx aktar, kif jiġrilu ktieb meta jitkebbeb , u kull muntanja u gżira tħarrku minn fejn kienu.

Imbagħad is-slaten tal-art, il-kapijiet, il-mexxejja l-kbar, l-għonja, is-setgħana u l-lsiera u l-ħielsa kollha, marru jinħbew fl-għerien u qalb il-blat tal-muntanji, u bdew jgħidu lill-muntanji u lill-blat: "Ordmuna u aħbuna minn wiċċ dak li hemm bilqiegħda fuq it-tron u mill-korla tal-Ħaruf, għax wasal il-Jum il-Kbir tal-korla tagħhom!

U min jiflaħ iżomm?"


Alla jħares il-qaddejja tiegħu

Wara dan rajt erba' anġli wieqfa fl-erba' rkejjen tal-art, iżommu l-erbat irjieħ tal-art biex ebda riħ ma jonfoħ, la fuq l-art u la fuq il-baħar u fuq ebda siġra.

U rajt anġlu ieħor tiela' bis-siġill ta' Alla l-ħaj min-naħa tal-Lvant, u b'leħen għoli għajjat lill-erba' anġli li lilhom kienet ingħatat is-setgħa li jagħmlu l-ħsara lill-art u lill-baħar, u qalilhom: "Tagħmlulhomx ħsara lill-art u lill-baħar, anqas lis-siġar, qabel ma nkunu stampajna s-siġill fuq il-ġbin tal-qaddejja ta' Alla tagħna."

Imbagħad smajt x'kien l-għadd tal-issiġillati: mija u erbgħa u erbgħin elf issiġillati, minn kull tribù ta' wlied Iżrael.

Mit-tribù ta' Ġuda ġew issiġillati

tnax-il elf;

tnax-il elf mit-tribù ta' Ruben;

tnax-il elf mit-tribù ta' Gad;

tnax-il elf mit-tribù ta' Aser;

tnax-il elf mit-tribù ta' Neftali;

tnax-il elf mit-tribù ta' Manassi;

tnax-il elf mit-tribù ta' Simgħon;

tnax-il elf mit-tribù ta' Levi;

tnax-il elf mit-tribù ta' Issakar;

tnax-il elf mit-tribù ta' Żebulun;

tnax-il elf mit-tribù ta' Ġużeppi;

tnax-il elf ġew issiġillati mit-tribù ta' Benjamin.

Il-maħturin rebbieħa fis-sema

Wara dan ħarist, u ara, kien hemm kotra kbira li ħadd ma jista' jgħoddha, minn kull ġens u tribù, minn kull poplu u lsien, weqfin quddiem it-tron u quddiem il-Ħaruf, lebsin ilbiesi twal bojod, u bil-friegħi tal-palm f'idejhom.

U għollew leħenhom u bdew jgħidu:

"Is-salvazzjoni nafuha lil Alla tagħna li qiegħed fuq it-tron, u lill-Ħaruf."

L-anġli kollha kienu qegħdin madwar it-tron u madwar ix-Xjuħ u l-erba' Ħlejjaq Ħajjin, u waqgħu wiċċhom fl-art quddiem it-tron jagħtu qima lil Alla u jgħidu:

"Ammen.

It-tifħir u l-glorja,

l-għerf, ir-radd ta' ħajr u l-ġieħ, il-qawwa u s-saħħa lil Alla tagħna,

għal dejjem ta' dejjem!

Ammen."

Imbagħad wieħed mix-Xjuħ qabad u staqsieni: "Dawn li għandhom l-ilbiesi twal bojod fuqhom min huma, u minfejn ġejjin?"

"Inti taf, sinjur", għedtlu jien.

Imbagħad qalli: "Dawn huma dawk li ġejjin mit-taħbit il-kbir, u l-ilbiesi tagħhom ħasluhom u bajduhom fid-demm tal-Ħaruf.

Għalhekk jinsabu quddiem it-tron

ta' Alla, lejl u nhar jaqduh fit-tempju tiegħu; u dak li qiegħed fuq it-tron

jeħodhom jgħammru taħt il-kenn tiegħu.

Ma jbatux aktar ġuħ,

anqas għatx ma jagħmel bihom aktar;

ix-xemx ma taħkimhomx,

u anqas ebda għomma,

ladarba l-Ħaruf, li hemm f'nofs it-tron,

ikun ir-ragħaj tagħhom;

u hu jwassalhom ħdejn ilmijiet tal-għejun tal-ħajja.

U Alla jixxuttalhom kull demgħa minn għajnejhom."


Is-seba' siġill: it-talb tal-qaddisin

U meta l-Ħaruf fetaħ is-seba' siġill, fis-sema waqa' skiet għal madwar nofs siegħa.

Imbagħad rajt illi lis-seba' anġli li qegħdin quddiem Alla ngħatawlhom seba' trombi.

U ġie anġlu ieħor, b'ċensier tad-deheb, u qagħad ħdejn artal; u tawh ħafna inċens biex joffrih mat-talb tal-qaddisin kollha fuq l-artal tad-deheb ta' quddiem it-tron.

U d-duħħan tal-inċens tela' mat-talb tal-qaddisin minn id l-anġlu quddiem Alla.

L-anġlu mbagħad ħa ċ-ċensier, imlieh bin-nar tal-artal, u waddbu għal fuq l-art; u beda jinstema' r-ragħad b'ħafna tkarwit u beraq, u l-art theżżet.

L-ewwel erba' trombi

Imbagħad is-seba' anġli li kellhom is-seba' trombi tħejjew biex idoqquhom.

U daqq it-tromba l-ewwel wieħed.

U fuq l-art beda nieżel silġ u nar b'taħlita ta' dmija, u nħarqet waħda minn kull tlieta tal-art, inħarqet waħda minn kull tlieta tas-siġar, u nħarqet il-ħdura kollha tal-ħxejjex.

It-tieni anġlu daqq it-tromba.

U waqgħet ġol-baħar bħal muntanja kbira ta' nar iħeġġeġ, u waħda minn kull tlieta tal-baħar saret demm, mietu waħda minn kull tlieta tal-ħlejjaq ħajjin li hemm fil-baħar, u nqered ġifen minn kull tlieta.

U daqq it-tromba t-tielet anġlu.

U mis-sema waqgħet kewkba kbira tħeġġeġ qisha torċa, li xteħtet fuq waħda minn kull tlieta tax-xmajjar u fuq l-għejun tal-ilmijiet.

Issa l-kewkba kien jisimha "Absint ".

U waħda minn kull tlieta tal-ilmijiet saret imrar tal-għaġeb, u, billi l-ilmijiet imraru, mietu bihom ħafna nies.

U r-raba' anġlu daqq it-tromba.

U waqgħet waħda minn tlieta tax-xemx u waħda minn tlieta tal-qamar, u wkoll kewkba minn kull tlieta, hekk li waħda minn kull tlieta minnhom iddallmet; id-dawl ma deherx aktar f'waħda minn tlieta tal-ħin ta' binhar, u hekk ukoll ġralu l-lejl.

Imbagħad ħarist, u smajt leħen qawwi ta' ajkla tittajjar fl-għoli tas-sema u tgħajjat: "Jaħasra, jaħasra, u ħasra għalihom dawk li jgħammru fl-art meta jinstemgħu l-bqija tat-trombi li se jdoqqu t-tliet anġli l-oħra!"


Il-ħames tromba

U daqq it-tromba l-ħames anġlu.

U rajt kewkba li kienet waqgħet mis-sema fuq l-art, u ngħatalha l-muftieħ tal-bir bla qiegħ.

U hi fetħet il-bir bla qiegħ, u minn ġo fih telgħet daħna, qisha d-daħna ta' forġa li ma bħalha, hekk li biha x-xemx u l-ajru ddallmu.

U minn ġod-daħna tferrxu ġradijiet fuq l-art, u lilhom ingħatat setgħa bħal dik li għandhom l-iskorpjuni tal-art.

U wissewhom biex ma jagħmlu ħsara lil ebda ħaxixa tal-art, lil ebda ħdura jew siġra, imma biss lil dawk il-bnedmin li ma għandhomx fuq ġbinhom il-marka tas-siġill ta' Alla.

Ordnawlhom, iżda, mhux li joqtluhom, imma li joqogħdu jaħqruhom għal ħames xhur, b'moħqrija bħal dik li jġibu l-iskorpjuni fuq il-bnedmin meta jigdmuhom.

F'dawk il-jiem il-bnedmin jibdew ifittxu l-mewt bla ma jsibuha; u jixtiequ l-mewt u l-mewt taħrab minnhom!

Is-sura tal-ġradijiet tixbah lil dik ta' żwiemel imħejjija għat-taqbida; għandhom fuq rashom bħal kuruni qishom tad-deheb, l-uċuħ tagħhom bħall-uċuħ tal-bnedmin, xuxithom bħal xuxet in-nisa, snienhom bħal tal-iljuni, il-qoxra ta' sidirhom qisha kurazza tal-ħadid, u l-ħoss ta' ġwenħajhom tistħajlu l-ħoss ta' ħafna karrijiet biż-żwiemel imlebbtin għall-gwerra.

Kellhom denbhom bħal tal-iskorpjuni, għamla ta' mqass, u sewwasew fih kienet is-setgħa tagħhom li jaħqru l-bnedmin għal ħames xhur.

U fuqhom kellhom bħala sultan tagħhom l-anġlu tal-bir bla qiegħ, li ismu bil-Lhudi hu Abaddon , u bil-Grieg Apolljon .

Il-ħasra tal-ewwel għaddiet.

Ara ġejjin it-tnejn l-oħra warajha.

Is-sitt tromba

Is-sitt anġlu daqq it-tromba.

U mill-erba' rkejjen tal-artal tad-deheb ta' quddiem Alla smajt leħen jgħid lis-sitt anġlu li kellu t-tromba: "Mur ħoll l-erba' anġli li hemm marbutin fix-xmara l-kbira tal-Ewfrat ".

U nħallu l-erba' anġli li kienu mħejjija għas-siegħa u l-jum u x-xahar u s-sena, biex joqtlu wieħed minn kull tlieta minn fost il-bnedmin.

L-eżerċtu tal-ġellieda kien jgħodd mitejn miljun, kif smajt min jgħid.

Fid-dehra li kelli, iż-żwiemel u r-rikkieba tagħhom rajthom hekk: il-kurazzi tagħhom kienu minn lewn in-nar u l-ġjaċint u l-kubrit; l-irjus taż-żwiemel kienu qishom irjus ta' ljun; nar, duħħan u kubrit li kienu ħerġin minn fommhom.

B'dawn it-tliet flaġelli, jiġifieri n-nar u d-duħħan u l-kubrit li kienu ħerġin minn fommhom, inqered bniedem minn kull tlieta, għax il-qawwa taż-żwiemel kienet tinsab f'fommhom u f'denbhom; għax denbhom kien qisu serp bir-ras, u bih bdew jagħmluha l-ħsara.

U l-bqija tal-bnedmin li ma nqerdux b'dawn il-flaġelli ma reġgħux lura mill-għemejjel ta' idejhom u anqas ma waqfu milli jinxteħtu jqimu d-demonji u l-idoli tad-deheb u tal-fidda, tal-bronż, tal-ġebel u tal-injam, li la jistgħu jaraw, la jisimgħu u lanqas jimxu; anqas ma nidmu mill-qtil u mis-seħer, miż-żina u mis-serq tagħhom.


Il-kastig tal-aħħar ġej

U rajt anġlu ieħor ta' saħħa kbira nieżel mis-sema, bi sħaba madwaru, qawsalla fuq rasu , wiċċu qisu x-xemx, saqajh donnhom kolonni tan-nar, bi ktejjeb miftuħ f'idu.

U hu serraħ siequ l-leminija fuq il-baħar u x-xellugija fuq l-art, u fetaħ jgħajjat b'leħen qawwi kif jgħajjat iljun, u wara li samma' l-għajta tiegħu, il-ħoss tas-seba' ragħdiet beda jfaqqa'.

Wara li nstama' l-ħoss tas-seba' ragħdiet jien kont se naqbad nikteb, imma smajt leħen ġej mis-sema jgħid: "Kulma qalu s-seba' ragħdiet ħallih moħbi, tniżżlux fil-kitba."

Imbagħad l-anġlu, li kont rajtu wieqaf fuq il-baħar u fuq l-art, rafa' idu l-leminija lejn is-sema, u ħalef b'dak li hu ħaj għal dejjem ta' dejjem, li ħalaq is-smewwiet b'kulma fihom, u d-dinja b'kulma fiha, u l-baħar b'kulma fih; ħalef li ma hemmx aktar dewmien, imma li meta jinstama' s-seba' anġlu, li kellu jdoqq it-tromba tiegħu, ikun mitmum il-misteru ta' Alla , li kien ħabbar lill-qaddejja tiegħu l-profeti.

Il-profeta jibla' l-ktieb

Imbagħad il-leħen li kont smajt mis-sema raġa' kellimni u qalli: "Mur ħu l-ktieb il-miftuħ li hemm f'id l-anġlu wieqaf fuq il-baħar u fuq l-art".

U mort ħdejn l-anġlu u għedtlu jagħtini l-ktejjeb.

U qalli: "Ħu, u ibilgħu, u jsirlek imrar ġo fik, imma ġo ħalqek jiġik ħelu għasel."

Jien ħadt il-ktejjeb minn id l-anġlu u blajtu, u ġo ħalqi ħassejtu ħelu għasel; iżda meta kiltu, imlieni bl-imrar ġo fija.

Imbagħad qaluli: "Int għandek terġa' tħabbar dwar ħafna popli u ġnus, u ilsna u slaten."


Iż-żewġ xhieda

Tawni qasba tal-qjies, donna għasluġ, u qaluli: "Qum, u ħu l-qisien tat-tempju ta' Alla u tal-artal u ta' dawk li qegħdin jagħtu qima fih.

Il-bitħa ta' barra tat-tempju ħalliha, tiħux qisien tagħha, għax dik ingħatat lill-ġnus, u huma se jdumu tnejn u erbgħin xahar jirfsu fuq il-Belt Imqaddsa.

Imma liż-żewġ xhieda tiegħi nagħtihom li, bl-ilbies tax-xkejjer fuqhom , iħabbru għal elf, mitejn u sittin jum."

Dawn huma ż-żewġ siġriet taż-żebbuġ u ż-żewġ kandelabri wieqfa quddiem is-Sid tal-art.

Jekk xi ħadd jaqbad biex jagħmlilhom ħsara, joħroġ nar minn fommhom li jibla' l-għedewwa tagħhom.

Jekk xi ħadd ikun irid jagħmlilhom ħsara, hekk ikollu jinqered.

Huma għandhom is-setgħa jagħlqu s-sema biex ma tagħmilx xita matul il-jiem li fihom ikunu qegħdin iħabbru; għandhom is-setgħa fuq l-ilmijiet biex ibiddluhom f'demm, u li, kull meta jridu, jidorbu l-art b'kull kastig.

U meta jkunu taw ix-xhieda tagħhom, il-Bhima, li titla' mill-bir bla qiegħ, tagħmlilhom gwerra, tirbaħhom u toqtolhom.

U l-ġisem mejjet tagħhom iħalluh fil-pjazza tal-Belt il-Kbira , li jsejħulha b'tixbiha Sodoma u Eġittu, hemm fejn ukoll il-Mulej tagħhom kien imsallab.

Xi wħud mill-popli, mit-tribù, mill-ilsna u mill-ġnus joqogħdu għal tlitt ijiem u nofs iħarsu lejn il-ġisem mejjet tagħhom, u ma jħallux li l-iġsma mejta tagħhom jindifnu f'qabar.

U dawk li jkunu jgħammru fuq l-art jifirħu u jithennew minħabba fihom, u jagħtu rigali lil xulxin, għax dawn iż-żewġ profeti kienu jaħqru lil min jgħammar fuq l-art.

Imma wara tlitt ijiem u nofs daħal fihom spirtu ta' ħajja, ġej minn Alla, u huma waqfu fuq riġlejhom, u biża' kbir waqa' fuq dawk li kienu qegħdin iħarsu lejhom.

U semgħu leħen qawwi mis-sema jgħidilhom: "Itilgħu hawn."

U huma telgħu lejn is-sema fi sħaba, u l-għedewwa tagħhom baqgħu jħarsu lejhom.

U f'dik is-siegħa saret theżżiża kbira tal-art, u ġġarrfet waħda mill-għaxra tal-Belt; inqerdu f'dik it-theżżiża sebat elef ruħ, u l-bqija twerwru u taw glorja lil Alla tas-sema.

Is-seba' tromba

It-tieni ħasra għaddiet; u ara, tasal minnufih it-tielet ħasra.

Is-seba' anġlu daqq it-tromba; u ilħna qawwija nstemgħu fis-sema jgħidu:

"Is-saltna tad-dinja saret ta' Sidna

u tal-Messija tiegħu,

u hu se jsaltan għal dejjem ta' dejjem."

U l-erbgħa u għoxrin Xiħ, li kienu bilqiegħda fuq is-siġġijiet tagħhom quddiem Alla, inxteħtu għal wiċċhom jagħtu qima lil Alla u qalu:

"Niżżuk ħajr, Mulej, Alla li tista' kollox,

li int u li kont,

talli ħadt il-qawwa l-kbira tiegħek

u bdejt issaltan.

Il-ġnus imtlew bil-korla,

imma l-korla tiegħek ġiet

u wasal iż-żmien li jsir ħaqq mill-mejtin

u jingħata l-ħlas mistħoqq,

lill-qaddejja tiegħek il-profeti,

lill-qaddisin u 'l dawk li jibżgħu minn ismek,

kemm iż-żgħar u kemm il-kbar,

u jinqerdu dawk li qegħdin jeqirdu d-dinja."

U nfetaħ it-tempju ta' Alla, li hemm fis-sema, u dehret l-Arka tal-Patt tiegħu fit-tempju tiegħu.

Imbagħad beda jberraq u kien hemm ħafna ħsejjes u ragħad u theżżiż u silġ oħxon.


Id-dehra tal-mara u d-dragun

U deher sinjal kbir fis-sema: Mara , liebsa x-xemx, bil-qamar taħt riġlejha, u b'kuruna ta' tnax-il kewkba fuq rasha.

Hija kienet fit-tqala, u bdiet tgħajjat bl-uġigħ tal-ħlas u tbati biex teħles.

Imbagħad fis-sema deher sinjal ieħor: ara, Dragun kbir minn lewn in-nar, b'sebat irjus u għaxart iqrun , u b'seba' dijademi fuq irjusu.

U b'denbu kines waħda mit-tlieta tal-kwiekeb tas-sema u waddabhom lejn l-art.

U d-Dragun mar qagħad quddiem il-Mara li kienet se tiled, biex kif tiled lil binha jibilgħu.

U hi wildet iben, tifel, li kien għad irid jirgħa l-ġnus b'xettru tal-ħadid.

U binha ġie maħtuf għal quddiem Alla u quddiem it-tron tiegħu.

U l-Mara ħarbet fid-deżert, hemmhekk fejn għandha post imħejji minn Alla, biex hemm jitimgħuha għal elf, mitejn u sittin jum.

Imbagħad qamet gwerra fis-sema: Mikiel u l-anġli tiegħu jitqabdu mad-Dragun.

U d-Dragun u l-anġli tiegħu tqabdu, iżda ma kellhomx ħila jegħlbu, u ma kienx hemm iżjed post għalihom fis-sema.

U kien imwaddab id-Dragun il-kbir, is-Serp tal-qedem, li hu msejjaħ id-Demonju u x-Xitan, il-qarrieq tad-dinja kollha, kien imwaddab għal fuq l-art, u miegħu kienu mwaddba l-anġli tiegħu.

U smajt leħen qawwi fis-sema jgħid:

"Issa ġiet is-salvazzjoni u l-qawwa,

u s-Saltna ta' Alla tagħna,

u s-setgħa tal-Messija tiegħu,

għax twaddab 'il barra dak li jixli 'l ħutna ,

li lejl u nhar jixlihom quddiem Alla tagħna.

U huma ħarġu rebbieħa fuqu

permezz tad-demm tal-Ħaruf

u bis-saħħa tal-kelma li xehdu,

u ma għożżewx ħajjithom,

minkejja saħansitra l-mewt.

Għalhekk ifirħu, smewwiet,

u intom li tgħammru fihom.

Ħażin għalikom, art u baħar,

għax fikom niżel id-Demonju,

b'korla kbira fuqu,

għax jaf li żmien ftit baqagħlu."

Meta d-Dragun ra li safa mwaddab għal fuq l-art, huwa telaq għal wara l-Mara li wildet it-Tifel.

Iżda lill-Mara tawha ż-żewġ ġwienaħ tal-Ajkla l-kbira biex ittir lejn il-post tagħha fid-deżert, fejn għandha tkun mitmugħa għal żmien , għal żewġ żminijiet, u għal nofs żmien, 'il bogħod mis-Serp.

U s-Serp minn ħalqu xeħet wara l-Mara bħal xmara ta' ilma biex iġorrha miegħu; imma l-art għenet il-Mara; l-art fetħet ħalqha u xorbot ix-xmara li d-Dragun kien xeħet minn ħalqu.

U d-Dragun imtela bil-korla għall-Mara, u mar biex jagħmel gwerra mal-bqija ta' nisilha, ma' dawk li jħarsu l-preċetti ta' Alla u li għandhom ix-xhieda ta' Ġesù.

U waqaf fuq ir-ramel tal-baħar.


Id-Dragun jgħaddi l-qawwa tiegħu lill-Bhima

U rajt tielgħa mill-baħar Bhima , li kellha għaxart iqrun u sebat irjus, b'għaxar dijademi fuq qrunha u isem midgħi fuq irjusha.

Il-Bhima li rajt kienet qisha pantera, riġlejha bħal ta' ors, ħalqha donnu ħalq ta' ljun.

Id-Dragun taha l-qawwa tiegħu u t-tron tiegħu u setgħa kbira.

Waħda mill-irjus tagħha kienet qisha midruba għall-mewt, imma din il-ġerħa għall-mewt kienet imfejqa.

U d-dinja kollha baqgħet mistagħġba bil-Bhima, u nxteħtu jagħtu qima lid-Dragun talli għadda s-setgħa tiegħu lill-Bhima, u qiemu l-Bhima, u qalu: "Min hu bħall-Bhima, u min għandu ħila jitqabad magħha?"

U ngħatalha fomm li jgħid kliem ta' kburija u ta' dagħa, u tawha wkoll setgħa biex tħaddimha għal tnejn u erbgħin xahar .

U fetħet fommha biex tidgħi kontra Alla, dagħa b'ismu u bil-post fejn jgħammar, b'dawk li jgħammru fis-sema.

U ngħatalha li tagħmel gwerra lill-qaddisin u tegħlibhom; tawha wkoll setgħa fuq kull tribù u kull poplu, kull ilsien u kull ġens.

U nxteħtu jqimuha dawk kollha li jgħammru fuq l-art, li sa mit-twaqqif tad-dinja isimhom mhuwiex imniżżel fil-ktieb tal-ħajja tal-Ħaruf il-maqtul.

Ħa jisma' min għandu widnejn:

Min għandu jinqabad ilsir,

fil-jasar imur;

u min għandu jmut bis-sejf,

bis-sejf imut .

F'dan qiegħed is-sabar u l-fidi tal-qaddisin.

Il-qaddejja l-ħżiena tal-Bhima

Imbagħad rajt tielgħa mill-art bhima oħra, li kellha żewġt iqrun bħal ta' ħaruf, u kienet titkellem bħal dragun.

Hija tħaddem is-setgħa kollha tal-Bhima quddiemha stess, u ġġiegħel l-art u 'l dawk li jgħammru fiha jinxteħtu jqimu l-Bhima ta' qabel, li l-ġerħa tagħha għall-mewt kienet tfejqet.

U hija tagħmel sinjali kbar, hekk li saħansitra tniżżel nar mis-sema fuq l-art quddiem il-bnedmin.

U tawha s-setgħa li tagħmel is-sinjali quddiem il-Bhima u bihom hija tqarraq bin-nies tal-art, u tgħidilhom isawru xbieha lill-Bhima li kienet qalgħet id-daqqa ta' sejf u baqgħet ħajja.

U tawha wkoll is-setgħa li tagħti spirtu ta' ħajja lix-xbieha tal-Bhima biex hi wkoll titkellem u twassal għall-mewt lil min ma jinxteħetx iqim ix-xbieha tal-Bhima.

Hija ġġiegħel lil kulħadd, iż-żgħar u l-kbar, l-għonja u l-foqra, il-ħielsa u l-ilsiera, kulħadd issirlu marka fuq idu l-leminija jew fuq ġbinu, biex ħadd ma jkun jista' jixtri jew ibigħ jekk ma jkollux fuqu l-marka ta' isem il-Bhima jew tan-numru ta' isimha.

Hawn qiegħed l-għerf: min għandu moħħu, ħa jobsor x'inhu n-numru tal-Bhima, għax numru ta' bniedem hu.

U n-numru tagħha hu sitt mija u sitta u sittin .


Sħab il-Ħaruf

Imbagħad ħarist u rajt il-Ħaruf, wieqaf fuq il-muntanja Sijon, u miegħu mija u erbgħa u erbgħin elf ruħ, li kellhom ismu u isem Missieru miktub fuq ġbinhom.

U smajt leħen mis-sema, qisu ħoss ta' ħafna ilmijiet, donnu tkarwit ta' ragħad; u l-leħen li smajt kien bħal dak ta' kitarristi jdoqqu ċ-ċetri tagħhom.

Kienu jgħannu għanja ġdida quddiem it-tron u quddiem l-erba' Ħlejjaq Ħajjin u x-Xjuħ.

U ħadd ma seta' jitgħallimha dik l-għanja, ħlief il-mija u erbgħa u erbgħin elf, il-mifdija mill-art.

Dawn huma li ma tniġġsux man-nisa , għax huma verġni; huma li jimxu wara l-Ħaruf kull fejn imur; huma kienu mifdija minn fost il-bnedmin, l-ewwel frott għal Alla u għall-Ħaruf, u minn fommhom qatt ma ħarġet gidba ; bla tebgħa huma.

It-tliet anġli li jħabbru l-Ġudizzju

Imbagħad rajt anġlu ieħor jittajjar fl-għoli tas-sema, bl-Evanġelju ta' dejjem ħalli jxandru lil min jgħammar fuq l-art, lil kull ġens, tribù, ilsien u poplu; u b'leħen qawwi beda jgħid: "Ibżgħu minn Alla u agħtuh glorja, għax ġiet is-siegħa tal-ħaqq tiegħu, u nxteħtu agħtu qima lil dak li għamel is-sema u l-art u l-baħar u l-għejun tal-ilmijiet."

U anġlu ieħor, it-tieni wieħed, ġie warajh jgħid: "Iġġarrfet, iġġarrfet Babilonja l-Kbira , dik li sqiet il-ġnus kollha bl-inbid ibaqbaq taż-żina tagħha."

U anġlu ieħor, it-tielet wieħed, ġie warajhom jgħid b'leħen qawwi: "Min jinxteħet iqim il-Bhima u x-xbieha tagħha u jieħu l-marka fuq ġbinu jew fuq idu, hu wkoll jixrob mill-inbid tal-korla ta' Alla li hemm imferragħ safi fit-tazza tal-qilla tiegħu, u jinħaqar b'nar u kubrit quddiem l-anġli qaddisin u quddiem il-Ħaruf.

U d-duħħan tat-tbatija tagħhom jitla' għal dejjem ta' dejjem; u ma jkollhomx mistrieħ, la billejl u lanqas binhar, dawk li jinxteħtu jqimu l-Bhima u x-xbieha tagħha u min jieħu l-marka ta' isimha."

F'dan qiegħed is-sabar tal-qaddisin, ta' dawk li jħarsu l-preċetti ta' Alla u l-fidi f'Ġesù.

Imbagħad smajt leħen mis-sema jgħid: "Ikteb: Hienja minn issa l-mejtin li jmutu fil-Mulej.

Iva, jgħid l-Ispirtu, huma jistrieħu mit-taħbit kollu tagħhom, għax l-għemejjel tagħhom imorru magħhom."

Il-ħsad u l-ġbir tal-ġnus tal-art

Ħarist, u rajt sħaba bajda, u fuq is-sħaba kien hemm bilqiegħda wieħed donnu Iben ta' bniedem, b'kuruna tad-deheb fuq rasu u minġel misnun f'idu.

U mit-tempju ħareġ anġlu ieħor jgħajjat b'leħen qawwi lil dak li kien bilqiegħda fuq is-sħaba: "Midd il-minġel tiegħek u aħsad, għax waslet is-siegħa biex taħsad, għax il-ħsad tal-art misjur sewwa."

U dak li kien bilqiegħda fuq is-sħaba xejjer il-minġel tiegħu, u l-art sarilha l-ħsad.

U mbagħad mit-tempju li hemm fis-sema ħareġ anġlu ieħor, li kellu hu wkoll minġel misnun.

U anġlu ieħor, li kellu s-setgħa fuq in-nar, ħareġ minn ħdejn l-artal u għajjat b'leħen qawwi lil dak li kellu l-minġel misnun u qallu: "Midd int il-minġel il-misnun, u iġbor l-għenieqed tad-dielja tal-art, għax l-għeneb tagħha sar."

U l-anġlu xejjer il-minġel tiegħu lejn l-art, qata' l-għenieqed tad-dielja tal-art, u xeħethom fil-magħsra l-kbira tal-korla ta' Alla; imbagħad bdew jisħqu l-għeneb fil-magħsra barra l-belt, u mill-magħsra ħareġ demm hekk li laħaq sal-ħadid tal-ilġiem taż-żwiemel f'wesgħa ta' elf u sitt mitt stadju.


Il-martri jgħannu l-kantiku ta' Mosè

Imbagħad fis-sema rajt sinjal ieħor, kbir u tal-għaġeb: seba' anġli li kellhom seba' kastigi, dawk tal-aħħar, li bihom kellha tintemm il-korla ta' Alla.

U rajt bħal baħar tal-ħġieġ imħallat bin-nar, u weqfin fuq il-baħar tal-ħġieġ rajt lil dawk li kienu ħarġu rebbieħa fuq il-Bhima u fuq xbihitha u n-numru ta' isimha; b'ċetri ta' Alla f'idejhom, huma jgħannu l-kantiku ta' Mosè l-qaddej ta' Alla u l-kantiku tal-Ħaruf, u jgħidu:

"Kbar u tal-għaġeb l-għemejjel tiegħek,

Mulej, Alla li tista' kollox;

ġusti u veri t-triqat tiegħek,

Sultan tal-ġnus.

Min, Mulej, ma jibżax minnek

u ma jsebbaħx lil ismek?

Għax int waħdek qaddis;

il-ġnus kollha jiġu

u jinxteħtu quddiemek,

għax il-ġudizzji tiegħek intwerew."

Is-seba' kastigi tas-seba' bwieqi

Wara dan jiena ħarist, u fis-sema nfetaħ it-Tempju, it-tinda tax-Xhieda Miktuba, u mit-Tempju ħarġu s-seba' anġli bis-seba' kastigi; kienu lebsin għażel safi jgħammex l-għajnejn u mdawrin ma' sidirhom kellhom ħżimijiet tad-deheb.

U wieħed mill-erba' Ħlejjaq Ħajjin ta lis-seba' anġli seba' bwieqi tad-deheb, mimlijin bil-korla ta' Alla li hu ħaj għal dejjem ta' dejjem.

U t-Tempju mtela bid-duħħan ħiereġ mill-glorja ta' Alla u mill-qawwa tiegħu, u ħadd ma kien jista' jidħol fit-Tempju sa ma ntemmu s-seba' kastigi tas-seba' anġli.


U smajt leħen qawwi ġej mit-Tempju u jgħid lis-seba' anġli: "Morru, ferrgħu s-seba' bwieqi tal-korla ta' Alla fuq l-art."

U l-ewwel wieħed mar u ferragħ il-bieqja tiegħu fuq l-art.

U ġerħa kerha u ta' wġigħ kbir ġiet fuq il-bnedmin li kellhom fuqhom il-marka tal-Bhima u fuq dawk li nxteħtu jqimu x-xbieha tagħha.

U t-tieni wieħed ferragħ il-bieqja tiegħu fuq il-baħar.

U dan sar qisu d-demm ta' wieħed mejjet, u nqerdet kull ħliqa ħajja li kien hemm fil-baħar.

Imbagħad it-tielet wieħed ferragħ il-bieqja tiegħu fuq ix-xmajjar u l-għejun tal-ilmijiet.

U dawn saru demm.

U smajt l-anġlu tal-ilmijiet jgħid:

"Ġust int, int li hu u li kien, Qaddis int,

għax għamilt ħaqq minn dawn;

għax huma xerrdu demm il-qaddisin u l-profeti,

u lilhom tajthom demm x'jixorbu:

hekk ħaqqhom."

U smajt l-artal jgħid:

"Iva, Mulej, Alla li tista' kollox, veri u ġusti huma l-ġudizzji tiegħek."

U r-raba' wieħed ferragħ il-bieqja tiegħu fuq ix-xemx.

U ngħata lilha li taħraq il-bnedmin bin-nar; u l-bnedmin inħarqu bi ħruq kbir, u bdew jidgħu bl-isem ta' Alla li għandu s-setgħa fuq dawn il-kastigi, u ma nidmux biex jagħtuh glorja.

Imbagħad il-ħames wieħed ferragħ il-bieqja tiegħu fuq it-tron tal-Bhima.

U s-saltna tagħha ddallmet, u n-nies bl-uġigħ bdew igiddmu lsienhom bi snienhom, u jidgħu b'Alla tas-sema minħabba l-uġigħat u l-ġerħat tagħhom, u ma ġithomx indiema mill-għemejjel tagħhom.

U s-sitt wieħed ferragħ il-bieqja tiegħu fuq ix-xmara l-kbira tal-Ewfrat .

U l-ilma tagħha nixef, hekk li nfetħet triq għas-slaten tal-Lvant.

Imbagħad minn fomm id-Dragun, minn fomm il-Bhima u minn fomm il-Profeta Qarrieq rajt ħerġin tliet spirti mniġġsin qishom żrinġijiet: għax dawn huma spirti ta' demonji li jagħmlu sinjali li joħorġu għal għand is-slaten tad-dinja kollha ħalli jiġbruhom għall-gwerra ta' nhar il-Jum il-kbir ta' Alla li jista' kollox.

(Arani ġej bħal ħalliel!

Hieni min jishar u jieħu ħsieb l-ilbiesi tiegħu biex ma jimxix għarwien u jarawlu l-għera tiegħu.)

Imbagħad jiġbruhom fil-post li bil-Lhudi jsejħulu Ħarmagedon .

U s-seba' wieħed ferragħ il-bieqja tiegħu fl-ajru.

U mit-Tempju, min-naħa tat-tron, ħareġ leħen qawwi jgħid: "Seħħ!"

U beda jleħħ il-beraq, bi ħsejjes u tkarwit ta' ragħad, u sar terremot hekk kbir li bħalu qatt ma sar kemm ilu l-bniedem fuq l-art, theżżiż bħal dak hekk kbir!

U l-Belt il-Kbira nqasmet fi tlieta, u l-bliet tal-ġnus iġġarrfu, u Babilonja l-Kbira ftakar fiha Alla biex jagħtiha t-tazza bl-inbid ibaqbaq tal-qilla tiegħu.

U ħarbet kull gżira, u l-muntanji ma nstabux iżjed.

U silġ oħxon, kull waħda tqila daqs talent, niżel mis-sema fuq il-bnedmin, u l-bnedmin ħaduha kontra Alla minħabba fil-kastig tas-silġ għax kbir wisq hu dan il-kastig.


Il-Prostituta l-Kbira u l-Bhima

Imbagħad ġie wieħed mis-seba' anġli li kellhom is-seba' bwieqi, kellimni u qalli: "Ejja ħa nurik il-ħaqq isir miż-Żienja l-Kbira li hi bilqiegħda fuq ħafna ilmijiet; kien magħha li waqgħu fiż-żina s-slaten tal-art, u bl-inbid taż-żina tagħha sikru dawk li jgħammru fuq l-art."

U bil-qawwa tal-Ispirtu ħadni fid-deżert, u rajt Mara riekba fuq Bhima ta' lewn aħmar dagħmieni, mimlija b'ismijiet midgħajja, li kellha sebat irjus u għaxart iqrun.

U l-Mara kellha fuqha lbies tal-porpra u ta' lewn aħmar skarlatt , b'tagħmira deheb fuqha u ħaġar prezzjuż u ġawhar, u b'tazza tad-deheb f'idha, mimlija bil-qżiżijiet u l-ħmiġijiet taż-żina tagħha.

Fuq ġbinha kellha miktub isem misterjuż: "Babilonja l-Kbira, omm in-nisa żienja u l-qżiżijiet tal-art."

U rajt il-Mara fis-sakra bid-demm tal-qaddisin u bid-demm tal-martri ta' Ġesù.

Jien tnixxift inħares lejn dan l-għaġeb kbir.

U qalli l-anġlu: "Għaliex tistagħġeb?

Se ngħidlek jien x'inhu l-misteru tal-Mara u tal-Bhima b'sebat irjus u għaxart iqrun li qiegħda żżommha fuqha."

It-tixbiha tal-Bhima u tal-Mara Prostituta

"Il-Bhima li int rajt, kienet, imma m'għadhiex iżjed; issa se titla' mill-bir bla qiegħ biex tmur għall-qerda tagħha.

U dawk li jgħammru fuq l-art, li sa mit-twaqqif tad-dinja isimhom mhuwiex imniżżel fil-ktieb tal-ħajja, jistagħġbu huma u jaraw il-Bhima, li kienet u li m'għadhiex iżjed u li għad terġa' tidher.

Hawn jenħtieġ moħħ li jkollu l-għerf!

Is-sebat irjus huma s-seba' muntanji li fuqhom hi bilqiegħda l-Mara.

U huma wkoll is-seba' slaten.

Ħamsa minnhom waqgħu, wieħed għadu hawn, u ieħor għadu ma ġiex, u, meta jiġi, ikollu jdum ftit.

U l-Bhima, li kienet u ma għadhiex iżjed, hi stess hija t-tmien waħda, imma wkoll waħda mis-sebgħa, u sejra għall-qerda tagħha.

U l-għaxart iqrun li rajt huma għaxar slaten; huma għadhom ma ħadux is-saltna, iżda għad jieħdu s-setgħa ta' slaten għal siegħa waħda biss flimkien mal-Bhima.

Dawn fehma waħda għandhom, li jagħtu l-qawwa u s-setgħa tagħhom lill-Bhima.

Għad jagħmlu gwerra lill-Ħaruf, u l-Ħaruf joħroġ rebbieħ fuqhom, għax hu Sid is-sidien u Sultan is-slaten, flimkien ma' dawk li huma miegħu msejħin u magħżulin u fidili."

U ssokta jgħidli: "L-ilmijiet li rajt, fejn hemm bilqiegħda ż-Żienja, huma popli u folol ta' nies u ġnus u ilsna.

U l-għaxart iqrun u l-Bhima li rajt, dawn ikollhom mibegħda għall-Mara żienja, jagħmluha bħal deżert u jneżżgħuha, u jiklulha laħamha u jaħarquha bin-nar.

Għax Alla webbilhom biex jagħmlu l-fehma tiegħu, ħalli huma wkoll fehma waħda jkollhom, li jagħtu s-saltna tagħhom lill-Bhima, sa ma l-kliem ta' Alla jkun seħħ.

U l-Mara li rajt hija l-Belt il-Kbira, li għandha s-saltna fuq is-slaten tal-art ."


Anġlu jħabbar il-waqgħa ta' Babilonja

Wara dan rajt anġlu ieħor nieżel mis-sema b'setgħa kbira, u l-art imtliet bid-dawl tal-glorja tiegħu.

U għajjat b'leħen qawwi u qal:

"Iġġarrfet, iġġarrfet Babilonja l-Kbira,

u saret għamara tad-demonji,

saret ħabs tal-ispirti mniġġsin kollha,

ħabs tat-tajr imniġġes u mibgħud kollu;

għax mill-inbid ibaqbaq taż-żina tagħha

xorbu l-ġnus kollha,

u s-slaten tal-art waqgħu fiż-żina

magħha, u l-merkanti tal-art stagħnew

bil-ħala bla rażan tagħha."

Il-ħarba tal-poplu ta' Alla

Imbagħad smajt leħen ieħor mis-sema jgħid:

"Oħorġu minnha, poplu tiegħi,

biex ma jkollkomx x'taqsmu magħha fi dnubietha,

u biex mill-kastigi tagħha

ma tiħdux sehem.

Għax dnubietha saru munzell għoli sas-sema,

u Alla ftakar fl-għemejjel ħżiena tagħha.

Roddulha skont ma hi stess radditilkom,

ħallsuha d-doppju għal li għamlitilkom,

ħawrulha d-doppju fit-tazza li ħawret hi.

Daqskemm issebbħet u tatha għall-ħala,

daqshekk ieħor ġagħluha tbati u nikktuha,

għax hija f'qalbha tgħid:

'Jiena sultana bilqiegħda fuq it-tron,

m'iniex armla,

u tassew li n-niket ma nafx bih.'

Għalhekk f'jum wieħed jiġuha l-kastigi tagħha:

mewt u niket u ġuħ,

u fin-nar għad tinħaraq,

għax setgħani hu l-Mulej li jagħmel

ħaqq minnha."

Lamentazzjoni fuq Ruma

Imbagħad is-slaten tal-art, li kienu tawha għaż-żina u għall-ħala magħha, jibdew jibku u jagħtu fuq sidirhom minħabba fiha meta jaraw id-duħħan tal-ħuġġieġa tagħha, u jieqfu 'l bogħod, kollhom biża' mit-tbatija tagħha, u jgħidu:

"Jaħasra, jaħasra, il-Belt il-Kbira,

Babilonja, il-belt setgħana!

Kif sarlek f'siegħa waħda l-ħaqq tiegħek!"

Il-merkanti tal-art jibku u jitnikktu minħabba fiha, għax il-biegħa tagħhom ħadd iżjed ma jkun jixtriha, biegħa ta' deheb u fidda, ħaġar prezzjuż u ġawhar, għażel fin, porpra, ħarir u drapp tal-iskarlatt, kull xorta ta' injam ifuħ, kull xorta ta' oġġetti tal-avorju u ta' injam jiswa ħafna, bronż, ħadid, irħam, ħwawar tal-kannella u ħxejjex tal-balzmu, fwieħa, mirra, inċens, inbid u żejt, smid u qamħ, bhejjem u nagħaġ, żwiemel u karrijiet, ilsiera u nies għall-bejgħ.

"U tbiegħed minnek

il-frott imwaħħar li għalih kont tixxennaq,

u kull tħaxxim u tlellix intilef għalik,

u żgur li qatt iżjed ma jinstab!"

Il-merkanti ta' dawn il-ħwejjeġ, li stagħnew minn fuqha, jieqfu 'l bogħod, imbikkija u mnikkta, kollhom biża' mit-tbatija tagħha, u jgħidu:

"Jaħasra, jaħasra, il-Belt il-Kbira,

li kienet tilbes għażel fin,

u porpra u drapp tal-iskarlatt,

b'tagħmir ta' deheb fuqha,

u ħaġar prezzjuż u ġawhar!

Kif f'siegħa waħda ġie fix-xejn dan l-għana kollu."

U l-bdoti u n-nies kollha tal-baħar, il-baħrin u dawk kollha li jaħdmu fuq il-baħar, waqfu 'l bogħod, u bdew jgħajtu xħin raw id-duħħan tal-ħuġġieġa tagħha, u qalu:

"Min kien bħall-Belt il-Kbira!"

U xeħtu t-trab fuq rashom, u nfexxew f'biki u niket u qalu:

"Jaħasra, jaħasra, il-Belt il-Kbira,

li mill-kotra tal-ġid tagħha

stagħna kull min għandu l-iġfna fuq il-baħar!

Kif f'siegħa waħda ġiet fix-xejn!"

Ifraħ, sema, minħabba fiha,

u intom ukoll, qaddisin u appostli u profeti,

għax Alla tħallas minnha għalikom!

Imbagħad wieħed anġlu ta' saħħa kbira rafa' ġebla kbira tal-mitħna, waddabha fil-baħar u qal:

"Hekk b'saħħa tintrema

Babilonja, il-Belt il-Kbira,

u ma tinstabx iżjed.

U fik ma jinstemax iżjed

id-daqq tal-kitarristi u l-leħen tal-għannejja;

tad-daqqaqa tal-flawt u tat-trombi;

ebda mgħallem ta' ebda sengħa

ma jinstab iżjed ġewwa fik;

fik aktar ma tinstamax

l-għanja tal-mitħna;

fik aktar ma jiddix

id-dawl tal-musbieħ;

l-għana tal-għarus u tal-għarusa

fik aktar ma jinstamax.

Għax il-merkanti tiegħek kienu l-kbarat tal-art,

u bis-seħer tiegħek tqarrqu l-ġnus kollha."

U fiha nstab id-demm tal-profeti u tal-qaddisin u tal-maqtulin kollha fuq l-art.


Għanja ta' rebħ fis-sema

Wara dan smajt bħal leħen qawwi ta' kotra kbira fis-sema jgħidu:

"Hallelujah !

Is-Salvazzjoni u l-glorja u l-qawwa ta' Alla tagħna,

għax veri u ġusti huma l-ġudizzji tiegħu;

għax għamel ħaqq miż-Żienja l-Kbira,

dik li ħassret l-art biż-żina tagħha,

u tħallas minnha

tad-demm tal-qaddejja tiegħu."

U reġgħu qalu:

"Hallelujah!

Iva, id-duħħan tagħha tiela'

għal dejjem ta' dejjem."

U l-erbgħa u għoxrin Xiħ u l-erba' Ħlejjaq Ħajjin inxteħtu jagħtu qima lil Alla li qiegħed fuq it-tron, u qalu:

"Ammen!

Hallelujah!"

It-tieġ tal-Ħaruf

U ġie leħen mit-tron jgħid:

"Faħħru lil Alla tagħna,

qaddejja tiegħu kollha,

u intom li tibżgħu minnu,

kemm żgħar u kemm kbar."

U smajt bħal leħen ta' kotra kbira u bħal ħoss ta' ilmijiet kotrana u bħal tkarwit ta' ragħad qawwi, jgħidu:

"Hallelujah!

Għax ħa s-saltna l-Mulej,

Alla tagħna li jista' kollox.

Nifirħu u nithennew

u nagħtuh glorja,

għax wasal it-tieġ tal-Ħaruf,

u l-Għarusa tiegħu ħejjiet ruħha,

u lilha ngħata li tilbes

għażel fin jgħammex l-għajnejn -

għax l-għażel fin ifisser l-għemejjel

tajba tal-qaddisin."

Imbagħad qalli: "Ikteb: Hienja dawk li kienu mistiedna għall-mejda tat-tieġ tal-Ħaruf."

Qalli: "Dan hu kliem tassew ta' Alla."

U jiena nżilt f'riġlejh quddiemu u nxtħett nagħtih qima; iżda hu qalli: "Hekk le!

Jiena qaddej bħalek u bħal ħutek li għandhom ix-xhieda ta' Ġesù.

Il-qima lil Alla tagħtiha."

Għax ix-xhieda ta' Ġesù hi l-ispirtu tal-profezija.

Ir-Rikkieb fuq żiemel abjad

Imbagħad rajt is-sema miftuħ, u kien hemm żiemel abjad!

Dak li kien riekeb fuqu jissejjaħ Fidil u Veru; bil-ġustizzja hu jaqta' l-ħaqq u jagħmel il-gwerra.

Għajnejh qishom ħuġġieġa nar, b'ħafna dijademi fuq rasu, u b'isem miktub fuqu li ħadd ħliefu ma jafu.

Kien liebes mantell imxarrab bid-demm, u jissejjaħ bl-isem "il-Kelma ta' Alla".

Mexjin warajh, fuq żwiemel bojod, kien hemm l-eżerċti tas-sema, lebsin l-għażel abjad bla nikta.

Minn fommu ħierġa xabla misnuna, biex jolqot il-ġnus, u jmexxihom b'xettru tal-ħadid.

Huwa jisħaq l-inbid ibaqbaq fil-magħsra tal-korla ta' Alla li jista' kollox.

Fuq il-mantell u fuq koxxtu għandu miktub isem: "Sultan tas-slaten u Sid tas-sidien."

U rajt wieħed anġlu wieqaf fuq ix-xemx, u qabad jgħajjat b'leħen qawwi u jgħid lit-tjur kollha li jittajru fl-għoli tas-smewwiet: "Ejjew, inġabru flimkien għall-mejda l-kbira ta' Alla.

Ħalli tieklu laħam is-slaten, laħam il-kaptani, laħam is-setgħana, laħam iż-żwiemel u r-rikkieba tagħhom, il-laħam ta' kulħadd, sew ħielsa u sew ilsiera, kemm żgħar u kemm kbar."

Imbagħad rajt il-Bhima u s-slaten kollha tal-art u l-eżerċti tagħhom, miġbura flimkien biex jagħmlu gwerra lil dak li kien riekeb fuq iż-żiemel u lill-eżerċtu tiegħu.

U l-Bhima nqabdet, u wkoll il-Profeta Qarrieq li quddiemha kien jagħmel is-sinjali li bihom kien qarraq b'dawk li ħadu l-marka tal-Bhima u li nxteħtu jqimu x-xbieha tagħha.

U t-tnejn twaddbu ħajjin fil-belliegħa tan-nar jaqbad tal-kubrit.

U l-bqija sfaw maqtula bix-xabla li kienet ħarġet minn fomm dak li kien riekeb fuq iż-żiemel, u t-tajr kollu kililhom laħamhom sa xaba'.


Is-Saltna ta' elf sena

U rajt nieżel mis-sema anġlu, bil-muftieħ tal-bir bla qiegħ u katina kbira f'idu.

U huwa qabad id-Dragun, is-Serp tal-qedem, li hu d-Demonju u x-Xitan, u rabtu għal elf sena, u waddbu fil-bir bla qiegħ, li mbagħad għalqu fuqu u ssiġillah biex ma jqarraqx iżjed bil-ġnus sa ma jintemmu l-elf sena.

Wara dawn imbagħad ikun meħtieġ li jinħall għal ftit taż-żmien.

U rajt tronijiet, u fuqhom qagħdu bilqiegħda xi wħud li lilhom ngħatat is-setgħa li jagħmlu l-ħaqq.

Rajt ukoll l-erwieħ ta' dawk li kienu qatgħulhom rashom minħabba fix-xhieda ta' Ġesù u l-Kelma ta' Alla, u lil dawk li ma kinux inxteħtu jagħtu qima lill-Bhima u lix-xbieha tagħha, u li ma ħadux il-marka fuq ġbinhom u fuq idhom.

U dawn bdew jgħixu u jsaltnu ma' Kristu għal elf sena.

Il-bqija tal-mejtin ma reġgħux ħadu l-ħajja sa ma jkunu ntemmu l-elf sena.

Dan hu l-ewwel qawmien tal-imwiet.

Hieni u qaddis min għandu sehem fl-ewwel qawmien tal-imwiet; it-tieni mewt ma għandha ebda setgħa fuq dawn, imma jkunu qassisin ta' Alla u ta' Kristu, u jsaltnu miegħu matul l-elf sena.

Ir-rebħa fuq ix-Xitan

U meta jintemmu l-elf sena, ix-Xitan jinħall mill-ħabs tiegħu, u joħroġ iqarraq bil-ġnus li jinsabu fl-erba' rkejjen tal-art, jiġifieri Gog u Magog , u jiġborhom għall-gwerra f'kotra kbira daqs ir-ramel tal-baħar.

Huma telgħu fuq il-wisa' kollu tal-art u dawru l-kamp tal-qaddisin u l-Belt l-għażiża.

Imma mis-sema niżel nar u belagħhom.

Imbagħad id-Demonju, li kien qarraq bihom, sab ruħu mwaddab fil-belliegħa ta' nar u kubrit, fejn hemm ukoll il-Bhima u l-Profeta Qarrieq, u jibqgħu jbatu lejl u nhar għal dejjem ta' dejjem.

Il-Ġudizzju mit-tron kbir abjad

Rajt imbagħad tron kbir abjad u 'l dak li hu bilqiegħda fuqu.

L-art u s-sema ħarbu minn quddiemu, bla ma nstab post għalihom.

U rajt il-mejtin, kbar u żgħar, quddiem it-tron.

U nfetħu l-kotba.

Infetaħ ukoll ktieb ieħor, dak tal-ħajja.

Imbagħad il-mejtin sar ħaqq minnhom fuq l-għemejjel tagħhom, skont ma kienu mniżżla fil-kotba.

Il-baħar radd lura l-mejtin li kien hemm ġo fih, u hekk ukoll il-Mewt u l-Qiegħ tal-art raddew lura l-mejtin li kien hemm ġo fihom, u kull wieħed minnhom sar ħaqq minnu fuq l-għemejjel tiegħu.

Imbagħad il-Mewt u Post il-Mejtin ġew mixħuta fil-belliegħa tan-nar - din l-għadira tan-nar hija t-tieni mewt.

Hekk ukoll min ma nstabx imniżżel fil-ktieb tal-ħajja, kien mixħut fil-belliegħa tan-nar.


Ġerusalemm: il-Belt il-qaddisa

U rajt sema ġdid u art ġdida, għax is-sema ta' qabel u l-art ta' qabel għabu, u ma kienx hemm iżjed baħar.

U l-Belt il-qaddisa, Ġerusalemm il-ġdida, rajtha nieżla mis-sema mingħand Alla, imħejjija bħal għarusa mżejna għall-għarus tagħha.

U smajt leħen qawwi ġej mit-tron jgħid: "Din hi l-għamara ta' Alla mal-bnedmin; u hu jgħammar magħhom, u huma jkunu l-poplu tiegħu, u Alla nnifsu jkun magħhom, Alla tagħhom.

Hu jixxuttalhom kull demgħa minn għajnejhom; ma jkunx hemm iżjed mewt, anqas biki jew għajjat jew tbatija ma jkun hemm iżjed, għax għabu l-ħwejjeġ ta' qabel."

Imbagħad dak li hu bilqiegħda fuq it-tron qal: "Ara, se nġedded kollox."

Qalli: "Ikteb, għax dawn il-kelmiet huma minnhom u ta' min joqgħod fuqhom."

U qalli mbagħad: "Seħħu!

Jiena l-Alfa u l-Omega, il-Bidu u t-Tmiem.

Lil min hu bil-għatx jiena nisqih b'xejn mill-għajn tal-Ħajja.

Dawn jirithom ir-rebbieħ; u jiena nkun Alla tiegħu u hu jkun ibni.

Imma għall-ġwejjef, għal min ma baqax fidil, għal dawk ta' ħajja mħassra, għall-qattiela, għaż-żienja, għas-saħħara, għall-idolatri u għall-giddieba kollha, sehemhom ikun fil-belliegħa tan-nar iħeġġeġ u tal-kubrit; din hi t-tieni mewt."

Il-glorja tal-Għarusa, mart il-Ħaruf

Imbagħad wieħed mis-seba' anġli, dawk tas-seba' bwieqi bl-aħħar seba' kastigi, ġie jkellimni u qalli: "Ejja nurik l-Għarusa, mart il-Ħaruf."

U ħadni fl-ispirtu fuq muntanja kbira u għolja, u wrieni l-Belt il-Qaddisa, Ġerusalemm, nieżla mis-sema mingħand Alla, bil-glorja ta' Alla fiha, tiddi bħal ħaġra mill-aktar prezzjuża, bħal ġaspru jleqq daqs il-kristall.

Għandha ħajt kbir u għoli, bi tnax-il bieb fih, u tnax-l anġlu fil-bibien li fuqhom hemm miktuba ismijiet, l-ismijiet tat-tnax-il tribù ta' wlied Iżrael.

Tlieta minn dawn il-bibien jagħtu għan-naħa tal-Lvant, tlieta għan-naħa tat-Tramuntana, tlieta għan-naħa tan-Nofsinhar, u tlieta għan-naħa tal-Punent.

U l-ħajt tal-Belt għandu tnax-il pedament, li fuqhom hemm it-tnax-il isem tat-tnax-il appostlu tal-Ħaruf.

Dak li kien qiegħed ikellimni kellu qasba tal-qjies, tad-deheb, biex jieħu l-qisien tal-Belt u tal-bibien u l-ħajt tagħha, belt kwadra, tul u wisa' wieħed.

U ħa l-qjies tal-Belt bil-qasba, tul ta' tnax-il elf stadju; tul u wisa' u għoli fiha l-istess.

U ħa wkoll il-qjies tal-ħajt tagħha, mija u erbgħa u erbgħin driegħ b'qjies ta' bniedem, jiġifieri ta' anġlu.

Il-bini tal-ħajt huwa tal-ġaspru, u l-Belt deheb fin, ċar bħall-ħġieġ.

Il-ħajt tal-Belt għandu pedamenti mogħnija b'kull xorta ta' ħaġar prezzjuż: l-ewwel pedament ġaspru, it-tieni żaffir, it-tielet kalċedonju, ir-raba' żmerald, il-ħames sardoniċi, is-sitta kornalina, is-seba' krisolitu, it-tmienja berill, id-disa' topazju, l-għaxar krisopazju, il-ħdax ġjaċint, u t-tnax ametist.

U t-tnax-il bieb huma tnax-il ġawhra, kull bieb magħmul minn ġawhra waħda.

Il-pjazza tal-belt hi tad-deheb fin, tleqq qisha ħġieġa.

Ebda tempju ma rajt fiha, għax il-Mulej hu t-tempju tagħha, Alla li jista' kollox, u l-Ħaruf.

U l-Belt ma teħtieġ la xemx u lanqas qamar biex idawluha, għax biex iddawwalha għandha l-glorja ta' Alla, u l-musbieħ tagħha l-Ħaruf.

Il-ġnus jimxu bid-dawl tagħha, u s-slaten tal-art iġibulha l-glorja tagħhom.

Il-bibien tagħha ma jingħalqux binhar, għax lejl hemmhekk ma jkunx hemm.

U jġibu fiha l-glorja u l-ġieħ tal-ġnus.

Imma ma tidħol fiha ebda ħaġa mniġġsa, ħadd li jagħmel ħwejjeġ mistkerrha, ebda ħaġa b'oħra ma tidħol, imma biss dawk li tniżżlu fil-ktieb tal-ħajja tal-Ħaruf.